text:
Segonda Guæra Mondiâ
Segonda guæra mondiâ, conflito into quæ fu coingugeito squæxi tutti i paixi do mondo, combattúo da-o 1939 a-o 1945. I prinçipæ contendenti fun Gran Bretagna, França, Stati Unii d’America e Union Sovietica da una parte, Germania, Italia e Giapon da l'âtra. A fu una guæra totâ sotta diversci aspetti: giograffego, perché a l'interessò tutti i continenti; economico, perché a costrinse i paixi coingugeiti a un sforço produttivo sença precedenti; idiologgico, perché combattua pe di idiæ radicalmente contrapposti; demograffego, perché a coingugette a popolaçion civî in pâ mezua de forçe militæ.
Ìndice
- 1 E premisse
- 2 O conflito in Oropa: 1939-40
- 3 A guæra in Affrica
- 4 O conflito into 1940-41
- 5 A primma campagna contra l’URSS
- 6 I opiaçioin belliche into 1942-43
- 7 A battaggia de l'Atlantego
- 8 A campagna d’Italia 1943-44
- 9 O sbarco in Normandia e o doggio fronte
- 10 A fin da guæra
- 11 I trattæ de paxe
- 12 Carattere e conseguençe da guæra
- 13 Referençe
E premisse[modìfica | modìfica wikitèsto]
O fallimento da Societæ de Naçioin[modìfica | modìfica wikitèsto]
I presupposti do trattao de Versailles, che addossavan a-a Germania e a l'Aostria a responsabilitæ da primma guæra, no poeivan a-a longa êse açettæ da-i Tedeschi; d’âtra parte, e condiçioin finançiaie e territoriæ imposte a-a Germania, mentre da un lao ean troppo due, da l'âtro no ean suffixente a impedíne a resurreçion militâ e industriâ. De fæto, e claosole do trattao costituin o terren de cortua pe una renascita do militarismo e do naçionalismo tedesco.
Atre menaççe a-a paxe s'andon addensando into corso di anni 1930, mostrando a deboleçça da Societæ de Naçioin. L’impreiza giapponeize in Manciuria (1931-32), co-a costituçion do stæto vassallo do Manchoukuo, a l'inferse un primmo corpo a-o prinçippio da segueça collettiva e a se concluse co-a sciortia do Giapon da-a Societæ de Naçioin, abbandonâ into 1933 da-a Germania ascì, doppo o fallimento da Conferença de Zenevia pe o disarmo. Mentre o governo nazista o dava libera attuaçion a un masciscio incremento de forçe militæ, in violaçion de limitaçioin imposte da-o trattao de paxe, areston ascì prive de efficaxe applicaçion e sançioin decretæ da-a Societæ de Naçioin contra l’Italia quande a l'attaccò l’Etiopia (1935). Quande a Germania o riocupò militarmente a Renannia (7 março 1936), a fu a Gran Bretagna, int'o spiito proprio da diplomaçia tradiçionâ votta a un equilibbrio de forçe, pe contrastâ in Œüropa l’influença de URSS, França e Italia, a negâ o so consenso a un intervento attivo da Societæ de Naçioin. A sciortia formâ de l'Italia fascista da-a Societæ de Naçioin into dexembre 1937 a ne sançionò definitivamente a crixi.
E relaçioin internaçionæ[modìfica | modìfica wikitèsto]
A conquista de l'Etiopia a l'aveiva visto a Germania nazista a scianco de l'Italia fascista: o ligamme o se rafforçò con l’accordio in sce l'annescion tedesca de l'Aostria (11 luggio 1936), a nascita de l'asse Romma-Berlin (incontro Hitler-Ciano, 20-24 ottobre 1936), e a comun politica risguardo a guæra civî in Spagna (1936-39), dove se mezuon pe a primma votta direttamente e forçe do fascismo e de l'antifascismo eüropeo. Da alloa a scena politica internaçionâ a fu dominâ da-e manifestaçioin violente da voentæ de potença germanega. Into março 1938 s'ebbe l’annescion tedesca de l'Aostria. L’accordio de Monnego do settembre 1938, ch'o l'aotorizzò a Germania a occupâ i Sudeti o sarvò provvisoiamente a paxe ma, doppo l’annescion di Sudeti, l’occupaçion tedesca de Boemmia e Moavia, co-a conseguente dissoluçion da Cecoslovacchia (15 março 1939), a reize ciæa a-a classe dirizente britannega l’imposcibilitæ da polittica de appeasement scin a alloa perseguia. O governo de Londra o l'approvò di ingenti stançiamenti pe e forçe armæ e a coscriçion obrigatoia. O 22 mazzo 1939 fu concluso a Berlin l’alliança italo-tedesca (notta ascì comme patto d’âçâ ).
O patto de no aggrescion tedesco-sovietico (patto Ribbentrop-Molotov), sciglao o 23-24 agosto 1939, in vista de l'attacco a-a Polonia, o costituì l’antecedente immediao de l'attacco tedesco a-a Polonia e quindi da nœuva guæra mondiâ. O 1° settembre 1939 a Polonia a fu invasa; o 3 França e Gran Bretagna deciaron guæra a-o Reich. L’Italia scin da-o 1° settembre aveiva invece deciarao a ‘no belligerança’, l’astenscion da-o conflito essendo imposta tanto da l'imprepaaçion militâ e morâ do paize, quanto da l'ostilitæ da coroña e de gran parte de mæxime sfee dirizzente fasciste.
O conflito in Œüropa: 1939-40[modìfica | modìfica wikitèsto]
Polonia e Finlandia[modìfica | modìfica wikitèsto]
Superioî in numero e provviste de mezi coraçæ e de l'appoggio de l'aviaçion, e forçe tedesche liquidon rapidamente a rescistença da Polonia, che o 15 de settembre a fu invasa da-e truppe sovietiche ascì. O 28 de settembre (Varsavia a l'ea cheita o giorno primma) a firma de un trattao fra Germania e URSS a definì i rispettivi possesci inta Polonia e e zone d’influença de doe potençe in Œüropa orientâ. Occupæ Lettonia, Estonia e Lituania, i Sovietichi attaccon a Finlandia (30 novembre), ch'a l'aveiva refiao de cescioin territoriæ e ch'a capitolò doppo una strennoa difeiza (março 1940).
Danemarca e Norveggia[modìfica | modìfica wikitèsto]
Respinta da Gran Bretagna e França un’offerta de paxe (6 ottobre 1939), a Germania a mesciò contra a Danemarca e a Norveggia (9-27 arvî 1940) pe procuâse una linnia de base pe circondâ a Gran Bretagna. A Danimarca, territorialmente contigua, a fu occupâ sença rescistença inte poche ôe; o rappido successo de l'attacco a-a Norveggia o fu dovúo a-a superioritæ aerria da Germania, ch'a ghe consentì o dominnio do Skagerrak e a sconseggiò l’Amiraliato de Londra da l'impegnâse a fondo inte una zona lontaña da-e proprie baze.
Paixi Basci, Belgio e França[modìfica | modìfica wikitèsto]
Con l’attacco contra l’Occidente, començao o 10 mazzo 1940, inti Paixi Basci i Tedeschi costrenzettan a-a capitolaçion l’eserçito olandeize in 5 giorni. O 13 de mazzo aveivan sfondao ogni difeisa fra Namur e Sedan. O comando françeize, percose a rottua in sce-a Mœusa a mezuava solo 50 km e a linnia Maginot a l'ea intatta, o pensò che foise suffixente concentrâ de truppe de riserva, a N e a S de colonne nemighe de sfondamento, pe tamponâ o versamento e pigiâ ciu tardi l’offensciva. Ma o no l'ea preparao a sostegnî una guæra manovrâ da-e gren unitæ coraçæ tedesche. De catastrofe in catastrofe (o Belgio o s'arreize o 28), a battaggia da Manega a se concluse, o 3 de zugno, co l'ariescia evacuaçion de truppe britanneghe da Dunkerque. O 5 de zugno, co-a battaggia de França començò l’urtima fase da campagna de l'Ovest: da-o 5 a l'11 de zugno, l’eserçito françeize o fu annintao e o 22 de zugno, a Rethondes, a França a firmò l’armistiçio co-a Germania, e o giorno doppo con l’Italia, intervegnua o 10 zugno.
Tra e conseguençe politiche do crollo françeize gh'è da includde o rafforçamento de l'asse co-a firma do Patto tripartio (27 settembre 1940) tra Germania, Italia e Giapon.
A battaggia aerrea d’Inghiltæra[modìfica | modìfica wikitèsto]
O successo radicâ e in mezua no prevista in sce-a França o poze a-o comando tedesco o problema de un grande sbarco in Gran Bretagna, che, guidâ aoa da W. Churchill, a l'aveiva respinto de nœuve proposte de paxe (19 luggio 1940). Hitler e o generâ A. Jodl, aotoî do cian d’invaxon, se propozan ançitutto a conquista da superioritæ æia in sce-a Manega, in moddo da interdî dieivemente i ægoe de quello mâ a-a Mariña britannega. Un masciscio attacco æio tedesco, attuao tra l’8 d'agosto e o 31 d'ottobre (ma scin a-o mazzo succescivo saieivan proseguii i bombardamenti notturni inte çittæ industriæ), o se concluze con l’insuccesso. L’aviaçion tedesca, pe a mancança de bombardê a grande aotonomia de xœuo, a se rivelò impotente a sottopoñe l’intrego territoio nemigo a di attacchi pesanti, prolongæ e precixi. I Ingreixi, superioî inte l'addestramento a-o xœuo strategico, se zovon ôtr'a ço do radar, ancon ignotto a-i Tedeschi. O fallimento da battaggia aerrea d’Inghiltæra o l'ebbe de conseguençe risolutive in sce l'exito da guæra, perché a Gran Bretagna a mantègne o controllo æio da Manega e a Germania a dovette renonçiâ a-o cian d’invaxon progettao.
L’intervento de l'Italia[modìfica | modìfica wikitèsto]
O 10 de zugno l’Italia a l'aveiva diciarao guæra a-a França e a-a Gran Bretagna, inte l'errâ convinçion che e sciorte do conflito foisan decize. E opiaçioin (battaggia de Alpi Occidentæ ) contra a França, ormai desfæta, se desgugettan fra o 21 e o 23 de zugno e fun sospeize o 24 con l’armistizio de Villa Incisa.
Pe l’Italia inte un primmo periodo a guæra a l'ebbe comme tiatro escluxivo o Mediterrannio: e battagge de Punta Stilo (8-9 luggio 1940) e de Cappo Teüladda (27 novembre 1940) mostron l’inferioritæ strategica da Mariña italiaña pe a mancança de nave porta-aerrei; a scituaçion italiaña a s'aggravò urteriomente pe l’attacco aerreo de sorpreiza contra a flotta concentrâ a Taranto (11 novembre). Inta battaggia de Cappo Matapan (27-28 março 1941), l’uso notturno do radar da parte britannega o l'aviæ aggravao a sconfita da flotta italiaña, ch'a no l'aviæ ciu posciúo contrastâ a superioritæ nemiga.
A guæra in Affrica[modìfica | modìfica wikitèsto]
Inte l'Affrica Orientâ Italiaña l’intrâ de l'Italtia into conflito a portò l’Asse a contatto con l’Impeo britannego in Egitto, Sudan, Uganda, Kenya, Somalia, pe una frontea de circa 6000 km. Inte ciu lontañe regioin do so impeo d’Africa o stæto Maggiô britannego, pe guaagnâ tempo e pe risparmiâ energie e ommi, o l'abbandonò e zone ciu menaççæ da-a sciacante supeioitæ iniçiâ italiaña: coscì fu evacuao a Somalia britannega. A controffensciva a fu preparâ contemporaniamente in Africa Orientâ e in Libbia: into primmo territoio, pe o netto squilibbrio de forçe opposte, doppo circa un anno e mezo de opiaçioin, a difeisa italiaña a no poette evitâ a vittoia britannega (6 arvî 1941, capitolaçion de Addis Abeba; 27 novembre 1941, cheita de Gondar, urtimo presciddio italian in Etiopia a depoñe i arme).
In Africa settentrionâ, doppo l’occupaçion de Sciddi Barrani a œuvia de l'Eserçito italian comandao da R. Graziani (12 settembre 1940), i Ingreixi, a-o comando do generâ A.P. Wavell sferron un’offensciva (8 dexembre 1940-9 frevâ 1941) ch'a se spinse scin a Bengaxi, menaççando gravemente in Africa l’Italia. L’intervento de rinforçi æii tedeschi e de un rezimento coraçao (Afrika Korps), a-o comando de E. Rommel o l'invertì i rapporti de forçe: fra o 28 março e o 29 arvî 1941, e forçe britanneghe, inte una scituaçion de netta inferioritæ (tanto ciu che o governo o l'aveiva disposto che una parte de l'armâ da Cirenaica a foise inviâ in Grecia), fun costreite a l'abbandon da Cirenaica. Restava in man britannega Tobruk, importante punto d’appoggio pe e futue opiaçioin, inutilmente ascidiâ da-e forçe de l'Asse.
O conflito into 1940-41[modìfica | modìfica wikitèsto]
E campagne de l'Asse in Grecia e inti Balchen[modìfica | modìfica wikitèsto]
A guæra d’aggrescion contra a Grecia intrapreiza da l'Italia o 28 ottobre 1940, doppo un’iniçiâ penetraçion into settô de l'Epio, pe l’incagnia rescistença grega a s'ea resciorta inte un sostançiâ fallimento, costrenzendo i armæ italiañe a retrocedde, subindo forte perdie, in poxiçion ciu vexiña a-i porti de sbarco. Pe rafforçâ a scituaçion de l'Asse inta region barcanega, compromissa da-i insuccesci da campagna italiaña in Grecia, Hitler o l'accentuò a prescion in sce-a Burgaja, che o 1° março 1941 a l'aderì a-o Tripartio; pe frontezzâ e conseguençe do corpo de stæto antinazista in Iugoslavia (27 março 1941), o 6 d'arvî començò a campagna pe l’occupaçion da Iugoslavia, che o 18 a fu costreita a l'armistiçio.
Intanto, i armæ tedesche provegninte da-a Burgaia occupâ intron in Traxa; a linnia Metaxàs (eretta inta zona de confin da Grecia co-a Bulgaja) a fu rapidamente agïâ e e masse coraçæ tedesche razonsan Salonicco dove, doppo o rembarco do corpo de spediçion britannego, o 23 d'arvî fu firmao l’armistiçio tra Grecia e potençe de l'Asse. Padroin de Salonicco, da valle do Vardar e da conca de Monastir, i Tedeschi occupon doppo una rapida campagna tutta a Grecia (3 mazzo 1941) e inte 24 giorni fu compia a conquista aerria de Cretta.
A primma campagna contra l’URSS[modìfica | modìfica wikitèsto]
Doppo o van tentativo de cegâ a Gran Bretagna e de persuadde a Spagna a-a collaboraçion militâ, Hitler, into timô de un intervento soviettico contra a Germania, o decise de invadde l’URSS, ch'a l'aveiva conquistao di territoi a O (zugno 1940, annescion di stæti balteghi, aquixiçion da-a Romania de Bessarabia e Bucovina settentrionâ). In gaa sotterrannia co-a diplomaçia sovietica, l’Asse o conseguì di decixivi succesci in Œüropa centro-orientâ: adexon (novembre 1940) a-o Tripartio de Ungaja e Romania (seguie da-a Burgaja); doppo l’occupaçion de Iugoslavia e Grecia, a Vienna o 23 arvî a diplomaçia italo-tedesca a sanciva a nascita do Nœuvo orde balcanego: condominio de l'Asse in sce-a Slovenia, assegnaçion da costa dalmata a l'Italia, ch'a l'ótegniva ascì o protettoato in sce-o ricostituio Monteneigro, di compensci territoriæ inta Iugoslavia a Ungaixi e Burgai (questi urtimi s’ingrandivan ascì a speize da Grecia).
Consolidâ a proprio favô a scituaçion strategica, a Germania a començò o 22 zugno 1941 e opiaçioin de guæra contra l’URSS. O cian d’attacco (opiaçion Barbarossa ) o fu quello de totâ anientamento ideao da Hitler, portao a sottovalutâ a conscistença militâ do nemigo. A strategia de l'Armâ rossa, a-a quæ se dovette a sarveçça de l'URSS, a fu de impegnâ o nemigo quante ciu a longo poscibile, sarvo, a-o momento crittico, sottraise a-o combattimento fandose scuo do spaçio: fun interposte distançe sciña de 250 km, in moddo da esaorî e formaçioin motocoraçæ, che zonzeivan a-a fin da tappa prive de carburante; ôtr'a ço, percose çittæ e campagne vegnivan destrute segondo a tattega da ‘tæra bruxâ’, i complesci coraçæ tedeschi arestavan fermi in atteiza di rifornimenti. Ascì pe o ritardo imposto a l'avançâ da-i complesci difenscivi da linnia Stalin , solo che o 10 novembre 1941 e forçe tedesche affronton o scistema difenscivo de Mosca: quande o 6 de dexembre, doppo di giorni de combattimenti sostegnui inte ciu avverse condiçioin de climma e de terren, o meccanismo da Wehrmacht concentrao contra Mosca o cessò de fonçionâ, i Sovietichi s'asbrion inta primma controffensciva d’uverno.
A diplomaçia alliâa[modìfica | modìfica wikitèsto]
Inte l’agosto 1941 se manifeston za i effetti politico-diplomatteghi da nœuva aggrescion tedesca: un accordio anglo-sovietico o portò a l'occupaçion comuña de l'Iran, indispensabile ponte de transcito pe i rifornimenti che da-a Gran Bretagna alimenton a rescistença sovietica.
Into frattempo, con l’applicaçion do Lease and Lend Act (11 março 1941), una poderosa corente de agiutti militæ a-e democraçie a s'ea messa in movimento da-i USA, dove o Congresso scin da-o 1937 o l'aveiva abbandonao a politica isoaçionistega dando iniçio a-o riarmo da naçion. O 14 agosto 1941 F.D. Roosevelt e Churchill s'incontron a Argentia (Tæranœuva) pe a compilaçion da Carta atlantega, ciæa manifestaçion do propoxito statunitense de parteçipâ direttamente a-a guæra.
L’attacco giapponeize[modìfica | modìfica wikitèsto]
Contra i USA o 27 settembre 1940, a l'undeman da sconfita françeize, o Giapon o l'aveiva aderio a-o Patto tripartio ch'o-o ligava a Germania e Italia co-o scopo ch'o servisse a-i so propoxiti de penetraçion inte l'Axia orientâ. In effetti, l’attezamento de sostançiâ conlaboaçion imposto a-o goerno françeize da-a Germania o consentì a-o Giappon de sottomette gradualmente into 1940-41 tutta l’Indociña françeize. Otr'a êse fonte preçiosa de mateie primme, o possesso do Sud-Est axiatego o doveiva servî pe rescinde ogni contatto di USA co-a Ciña e l’intrega Axia orientâ, scin a Scingapô; una votta sconfita a Ciña con l’occupaçion de vie de rifornimento statunieize in Birmania, i Stati Unii saieivan stæti infin costreiti a riconosce a preminença do Giappon inte l'Estremmo Oriente. I strepitoxi ma inluzói succesci riportæ da-i Tedeschi inta campagna de Ruscia de l'estæ-aotunno 1941 aveivan convinto i circoli militæ niponneghi che a rescistença sovietica a stesse pe crollâ e che foise zonto pe o Giappon o momento d’inseise into conflito in atto in Occidente. Mentre ch'ea in corso de trattative diplomateghe con Washington, o 7 dexembre 1941 (un’ôa primma che avesse lœugo a-a Casa Gianca l’odiença recesta da-a rappresentança diplomatica giaponeize) o governo do generâ H. Tojo, mediante l’attacco de Pearl Harbor o dette repentiñamente iniççio, a-a guæra co-i USA (Italia e Germania intrian in guæra contra i Stati Unii l’11 dexembre). O 10 dexembre, 2 unitæ britanneghe a grande raggio d’açion, a Repulse, e a Prince of Wales, fun affondæ into Paxiffego. Inte 4 meixi, o Giappon o l'attuò a parte ciu importante do programma iniçiâ de espanscion territoriâ in Axia: a Thailandia invaza a se alliò co-o Giappon (21 dexembre), che da quello territoio o scadenò l’offensciva contra a Malaysia e Scingapô; Hong Kong o caze' a dexembre, a zenâ fun invase Birmania, Indie Orientæ Olandeixi, Nœuva Guinea, Salomon e Feipiñe.
A conferença de Washington[modìfica | modìfica wikitèsto]
Churchill e Roosevelt inta primma conferença de Washington (22 dexembre 1941-14 zenâ 1942) decidettan de concentrâ o sforço prinçipâ de guæra contra a Germania, a-o fin d’impedî l’attuaçion do so cian de controllo de tutto o potençiâ economico eüropeo mediante o sciaccamento de l'URSS e de restâ provizoiamente in sce-a difensciva into Paxiffego. Arestæ con poche coraçæ a dispoxiçion doppo Pearl Harbor, i USA costruin a ritmo accelerao e portaerrei, pe adeguâse a-e nœuve exigençe da tattica æronavâ. S'aseguon in tâ moddo o successo contra i Giapponeixi inte battagge do Mâ di Coali (7-8 mazzo 1942) e de Midway (4-6 zugno 1942), che sventon a menaçça diretta verso l’Aostrallia.
I opiaçioin belliche into 1942-43[modìfica | modìfica wikitèsto]
A bataggia de Stalingraddo[modìfica | modìfica wikitèsto]
Inta posa invernâ, i Sovietichi aveivan riorganizzao i corpi coraçæ e sorvetutto rafforçao potentemente l’artigiaja anticaro, mentre e fornitue di Anglo-americhen seguivan una curva ascendente. In campo tedesco o sforço o vègne a gravitâ squæxi solo che in sce-o gruppo sud che, a-o comando de F. von Bock, o l'aviæ dovúo destruzze i armæ sovietiche distribuie fra o Mâ d’Azov e a region de Kursk, sfondâ tra Voronež e Šachty, in sce-o vertixe de l'ansa do Don (de fronte a Stalingraddo), quindi, con un movimento de converscion, marciâ verso Mosca da tergo. O cian difenscivo sovietico o consciderava obiettivo fondamentâ o mantegnimento do settô de Voronež, pe evitâ l’ingugimento diretto de Mosca da E. I succesci conseguii a luggio e inta primma decade d'agosto contra o nemigo in rotta ch'o l'abbandonava, deximao, di immensci teritoi, condussan l’âto comando tedesco a-a decixon de sottrae a l'armâ coraçâ de von Bock, diretta verso Stalingraddo, un bon terço di effettivi, pe asbrialo a-a conquista di petrolli do Caocaso. Coscì a Wehrmacht a s'atrovò a perseguî scimurtaniamente doi obiettivi separæ l’un da l'âtro da de distançe enorme inte quæ a mancança de vie de comunicaçion a rendeiva imposcibili i scangi di ommi e di mezi. L’attacco sovietico lanciao o 19 novembre, aveiva imprexonao a VI armâ tedesca into settô de Stalingraddo, tra o Don e o Vorga. A controffensciva sovietica d’inverno, sviluppaase da-o 10 zenâ 1943, a recacciò i Tedeschi (março 1943), in sce-o medio Donez. L’exito da battaggia de Stalingraddo a segnò a fin de l'impulso offenscivo tedesco e dette avío a-a guæra de esaorimento, a tutto vantaggio da coaliçion anglo-russo-statunieize.
A-a campagna de Ruscia piggiò parte di unitæ italiañe: o Corpo de Spediçion Italian in Ruscia (CSIR), a-o comando do generâ G. Messe (luggio 1941-aotunno 1942), o fu succescivamente integrao con di âtre unitæ scin a razonze l’entitæ de una armâ (VIII armâ ò ARMIR, Armâ Italiaña de Ruscia), a-o comando do generâ I. Gariboldi. O combatté, inte de drammatiche condiçioin de inadeguateçça de mezi, a battaggia difensciva do Don.
A campagna d’Affrica, 1941-43[modìfica | modìfica wikitèsto]
O generâ britannego C. Auchinleck, disponendo de truppe do Commonwealth doppo a capitolaçion de l'Africa Orientâ Italiaña e dœuviando i primmi mezi fornii in grande mezua da-i Stati Unii, o scadenò un’offensciva (11 novembre 1941-11 zenâ 1942) co-a quæ o l'ariescì a rioccupâ tutta a Cirenaica. O grosso de forçe mobili de l'Asse o l'aveiva però posciúo mettise in sarvo, e pochi giorni doppo o comando de l'Asse, riçevui di noteivi rinforçi, o sferrò a terça offensciva (21 zenâ-10 frevâ 1942), ch'a sorpreize i Ingreixi esaorii e i costrinse a retiâse da-a Cirenaica, a ecceçion do porto de Tobruk.
Inta quarta e urtima offensciva de l'Asse (27 mazzo-30 zugno 1942), occupâ Tobruk (21 zugno) e cheita Marsa Matruh, i Ingreixi fun inseguii sciña a l'istmo de el-’Alamèin , dove o 30 e forçe italo-tedesche s'atteston. O nœuvo comandante ingleize, B.L. Montgomery, o 23 d'ottobre o sferrò a terça offensciva britannega, travozendo o 3 novembre o diaframma difenscivo de el-’Alamèin. L’Asse o perdette l’iniçiativa de opiaçioin; i alliæ l’8 novembre sbarcon in Argeria e in Marocco, portandose into frevâ 1943 a-i margini da Tunixia, dove a Mareth e Akarit i Italien se difeizan validamente contra l’VIII armâ britannega. O 17 arvî-13 mazzo, i Angloamerichen sferron l’offensciva finâ, ch'a l' eliminò e forçe de l'Asse in Africa. L’11 mazzo, o generâ H.-J. von Arnim o firmò a reiza di Tedeschi, o 13 de mazzo s'arreise i Italien ascì.
A-o sbarco angloamerican in Marocco e Argeria, feççe seguito a costituçion do comitáto françeize de libiaçion , capezao da-o generâ C. De Gaulle. Ebban alloa avío in França e in tutti i paixi occupæ da-i Tedeschi (ma ascì in Italia) e açioin da rescistença: sciopperi, sabotaggi e a guerriggia di partixen.
A battaggia de l'Atlantego[modìfica | modìfica wikitèsto]
Da-o prinçippio do conflito scin a-o mazzo 1945, ebbe lœugo inte l'Atlantego o confronto tra i alliæ e e forçe de l'Asse pe o controllo de rotte de navegaçion dœuviæ da-i primmi pe i rifornimenti di armamenti e mateie primme. A-o prinçippio da guæra o naviggio de superfiçie pesante franco-britannego o l'ea enormemente supeiô a quello tedesco. A guæra de corsa a scentò doppo l’eliminaçion da coraçâ tedesca Graf von Spee inti ægoe do Río de la Plata (17 dexembre 1939) e i sottomarin, comme za inta primma guæra, vègnan a costituî o nerbo da flotta navâ tedesca. A lotta contra i U-Boot a se feççe pe i alliæ progrescivamente ciu fadigosa: l’armiagio K. Doenitz into 1940 o l'aveiva costituio a Lorient, in Bretagna, un comando centrâ, che in sce-a base di dæti informativi recugeiti da l'aviaçion o l'impartiva i ordini a-i sottomæn pe guidâli, durante a nœutte, a-a preiza de contatto. I Ingreixi provviddan a-a difeiza munindo de re' paascilui e nave destinæ a occupâ e poxiçioin esterne di convolli, con de nœuve fregatte a grande aotonomia, co-o scistema de rifornî in mâ o naviggio de scorta meno effixente, accrescendone l’aotonomia, con l’impiego de aerrei de ciu grande raggio e, sorvetutto, a traverso a realizzaçion progresciva de nave portaerrei de scorta. A battaggia a conobbe de faze alterne, ma inte l'arvî-mazzo 1943, l’introduçion, pe a localizzaçion di sottomarin, de nœuvi appægi (radar e sonar), a misse in crixi a guæra tedesca a-i convolli di alliæ, e solo in parte i Tedeschi poettan, verso a fin do 1944, repigiâ o so cian de guæra a-i convolli applicando a-i U-Boote di nœuvi dispoxitivi (Schnorchel) che consentivan una prolongâ immerscion, a-o repao da l'offensciva æro-navâ avversaia.
A campagna d’Italia 1943-44[modìfica | modìfica wikitèsto]
A-a conferença alliâ de Casablanca (14-24 zenâ 1943) fu deciso l’avertua do segondo fronte e ghe prevarse a texi do sbarco in Siçilia e de l'invaxon de l'Italia. Inta nœutte tra o 9 e o 10 luggio 1943, fu sferrao l’attacco anfibbio contra l’isoa, ch'a caze' o 17 d'agosto. A-a cheita do fascismo (25 luggio 1943) seguì e trattative do nœuvo governo Badoglio co-i alliæ, che porton o 3 de settembre, co-a firma de l'armistiçio de Cascibbile, a-a reiza incondiçionâ. L’8 de setembre, con l’annonçio de l'armistiçio, e forçe tedesche occupon a penisoa e frontezzon o sbarco effettuao o mæximo giorno da-i alliæ a Salerno. Co-a disgregaçion de superstite forçe armæ italiañe, començò l’occupaçion tedesca da capitâ, abbandonâ da-o re e da-o governo che a Brindixi pigion contatto co-i alliæ, a scianco di quæ, o 13 d'ottobre, l’Italia a l'intrò in guæra contra a Germania, mentre a Salò se formava sotta o controllo tedesco o governo da Repubbrica Sociâ Italiaña goidòu da-o capo do fascismo Benito Mussolini.
Aretiæse a N de Nappoli, insorta o 27 de settembre, mentre e forçe statunieize sbarcavan a Ançio (22 zenâ 1944), i Tedeschi oppozan una tenaxe rescistença in sce-a linnia Gustav, ch'a vègne infin stoccâ co-in attacco a Cascin (11-19 mazzo 1944); seguì l’avançâ alliâ verso Romma, liberâ o 4 de zugno. E forçe tedesche, abbandonâ l’Italia centrâ, s'atteston in sce-a linnia Gotica longo l’Appennin tosco-emilian: o fronte apeninnego o crollò doppo una nœuva offensciva alliâ e l’eserçito tedesco, tra o 9 e o 24 arvî, o fu dexintegrao.
O sbarco in Normandia e o doggio fronte[modìfica | modìfica wikitèsto]
O fronte occidentâ[modìfica | modìfica wikitèsto]
O segondo fronte, recesto da-i Sovietichi pe alleggerî a prescion tedesca, o fu averto co-o sbarco in Normandia (opiaçion Overlord), mentre o comando tedesco o l'aveiva concentrao i so sforçi difenscivi in sce-o Passo de Calais, cappolinia do scurçaiœu pe a Ruhr. O Westwall o fu rinforçao inte l'inverno 1943-44, doppo a nomina de Rommel a ispettô do Vallo Atlantego. O sbarco o l'ebbe lœugo o 6 de zugno tra a penisoa do Cotentin e e ciazze do Calvados. E forçe alliæ, a-o comando de D.D. Eisenhower, ean preponderante a tæra e in sce-o mâ; a mæxima aviaçion tedesca a poeiva consciderâse finia (into giorno decixivo do sbarco, a Luftwaffe a l'effettuò 70 sciortie contra e 10.585 di avversai). Concluzase a battaggia de ciazze co-a rottua de Avranches do 1° d'agosto, i Tedeschi, pe evitâ l’açerciamento evacuon rapidamente a França sciña a-a Mœusa. O sbarco in Provença (opiaçion Anvil), do 15 d'agosto, o l'accelleró a marcia alliâ verso E e o l'apportò forçe nœuve pe i eventi succescivi. O 19 agosto insorse contra i Tedeschi Pariggi, dove C. De Gaulle o zonse o 25 succescivo. A battaggia de riconquista da França a l'ea terminâ e stava pe començâ a conquista da Germania.
O fronte orientâ[modìfica | modìfica wikitèsto]
Co-a terça campagna invernâ do 1943-44 e co-a quarta campagna estiva do 1944, i Sovietichi, a superioritæ di quæ in sce-i Tedeschi a l'ea ormai noteive in ommi e in armamenti, s'inverson in sce l'Œüropa orientâ, portandose contemporaniamente in sce-a Vistola, inti Balchen e in Ungaja, scin a Budapest.
A fin da guæra[modìfica | modìfica wikitèsto]
Œüropa[modìfica | modìfica wikitèsto]
O fallimento de l'offensciva lanciâ a dexembre inte l'âtocian de Ardenne o l'aggravò a situaçion tedesca, reiza da pœu despiâ da-o scadenamento de l'offensciva sovietica da Vistola (zenâ 1945), ch'a costrinse i Tedeschi a recegâ in sce l'Oder, urtima linia de rescistença in sce-o fronte orientâ a proteçion de Berlin.
In sce-o fronte occidentâ, o 10 março 1945 i alliæ stabilin una primma testa de ponte in sce-a drita do Ren e o 23, mentre l’URSS a començava a battaggia de Vienna, pilastro da difeisa tedesca a sud-est, començon con un lanço de paacheitisti a gigantesca opiaçion finâ de l'otra Ren. Cheita Vienna o 13 arvî, o 16 i Sovietichi començon a battaggia de Berlin, preiza o 2 de mazzo, doppo o suicidio de Hitler (30 arvî). O 7 de mazzo, a Reims, fu firmao a reiza sença condiçioin da Germania a-i Anglo-americhen; o giorno succescivo, a Berlin, quella a-i Sovietichi.
Estremmo Oriente[modìfica | modìfica wikitèsto]
L’offensciva alliâ into 1943 e l’avançâ statunitense into corso do 1944 aveivan determinao una nœuva situaçion int'o scacchê bellico do Paxiffego. A conquista de Feipiñe a l'arvì a via a l'invaxon do mæximo Giapon: occupao Iwo Jima (frevâ 1945) a março i Statunitensci sbarcon inte Isoe Okinawa. O scontro, aeronavâ e terrestre, o se protrasse scin a zugno, quande l’isoa a caze', mentre i alliæ liberavan squæxi tutta a Birmania e aquixivan o dominio assolúo do çê in Ciña. Nonostante a squæxi totâ destruçion de risorse belliche, o Giappon o rescistette, capitolando solo doppo l’esploxon, aotorizzâ da-o prescidente statunitense H. Truman, da bomba atommica in sce-e çittæ de Hiroshima (6 agosto) e Nagasaki (9 agosto; int'o mæximo giorno l’URSS a l'arvì e ostilitæ contra o Giappon). A reiza a fu firmâ o 15 d'agosto.
I trattæ de paxe[modìfica | modìfica wikitèsto]
I problemi da paxe ean stæti affrontæ da USA, URSS e Gran Bretagna za into corso do conflito inte conferençe de Teheran (28 novembre-1° dexembre 1943) e Jalta (4-12 frevâ 1945) co-a comuña enonçiaçion de di prinçipi ideæ e politeghi e pe a definiçion, precizâ a Jalta, de rispettive sfee d’influença into mondo. Inta conferença de San Francisco (25 arvî-15 zugno 1945) fu stabilii i statuti da futua organizzaçion societaia internaçionâ, e Naçioin Unie. I ministri di Esteri de URSS, USA, Gran Bretagna e França elaboron i trattæ de paxe inte l'arvî-luggio 1946.
A Parigi fu sottoscrito (10 frevâ 1947) quelli riguardanti a Finlandia, a Romania, a Bulgaia, l’Italia e l’Ungaia. I trattæ imponeivan de sançioin economiche (riparaçioin) e giuridiche (puniçioin di criminæ de guæra; impegno de istituî e libertæ democrateghe), mezue de disarmo, e vaste diminuçioin de territoio metropolitan e coloniâ (pe queste urtime s'amie a stoia di scingoli stæti). I contrasti politeghi deliniæse into doppoguæra fra i alliæ impedin a definiçion do trattao de paxe co-a Germania.
A quello co-o Giappon, sottoscrito o 7 settembre 1951 a San Francisco da 48 stæti membri de Naçioin Unie, no aderì l’URSS, che into 1956 a concluse co-o Giappon un trattao bilaterâ.
O trattao de paxe con l’Aostria o fu concluso a Vienna o 15 mazzo 1955.
Carattere e conseguençe da guæra[modìfica | modìfica wikitèsto]
I elementi essençiæ che contradistinguan a segonda g. son connesci inançitutto a-o carattere ideologico e totâ do conflito. Into conflito i alliançe naçionæ acaton un carattere de çernia politica, civî, etica; ôtr'a ço, no solo o s'esteize a-i 5 continenti ma o penetrò profondamente inta popolaçion civî, coingugendoa segge attraverso e deportaçioin, i bombardamenti de çittæ, i sterminni, segge attraverso e formaçioin combattenti voentaie civî.
In sce-o terren streitamente militâ, i protagonisti fun o caro armao, ch'o liquidò a guæra de trincea e o restituì o primato a l'attacco, e l’aerreo da bombardamento, l'uso estenscivo do quæ o fu fonçionâ tanto a-a destruçion di obiettivi militæ quanto a-a demoralizzaçion de popolaçioin e a-o scompaginamento da vitta civî; so estremmo sviluppo o s'ebbe con l’impiego di miscili (V1 e V2 tedesche inta battaggia d’Inghiltæra) e, tanto ciu, con l’uso de l'arma nucleâ (conseguia attraverso un’affannosa competiçion scientiffega tra Statunieixi e Tedeschi) ch'a pose fin a-o conflito arvindo l’era atomica. Inallumieivi fun i sviluppi de l'industria bellica e applicâ; inte tutti i paixi belligeranti o sforço produttivo o fu strenno e guaagnante risurtò a coaliçion ciu forte in sce-o cian economico.
A pratica de l'anientamento do nemigo a l'appâ centrâ into complesso do conflito. O regimme naçionalsocialista tedesco o l’applicò innançitutto a l'interno ancon in periodo de paxe, inandiando o pianificao sterminnio de minorançe raçiæ e politiche. No meno sanguinenta fu a risposta alliâ (pres., co-o bombardamento de Dresda e quelli de Hiroshima e Nagasaki), sciben che priva de motivaçioin ideologiche che caratterizzavan l’aggrescivitæ di primmi. A-a fin do conflito fu calcolao ciu che 50 mioin de morti (30 inta sola Œüropa), oltre 2/3 di quæ civî. A risposta internaçionâ a-o disegno naçionalsocialista a divègne efficaxe quande una larga alliança a contrapoze a l'espanscionismo de l'Asse una coordinâ força de contegnimento e contrattacco; a questa força dette un apporto a rescistença, saiv'a dî i movimenti de liberaçion de naçioin occupæ da l'Asse ò de l'Asse mæximo, e ço o contribuì a deliniâ o carattere sovranaçionâ e etico, oltre che ideologico, da guæra.
E conseguençe politiche da segonda g. s'inseiscian inte questo quaddro. I Stati Unii d’America ean sciortii definitivamente da-o tradiçionâ isoaçionismo, sopportando una parte sostançiosa do sforço bellico, e aveivan contribuiio in moddo decixivo a-a vittoia alliâ, aseguandose pe l’avegnî un rollo preminente inta politica mondiâ. Pe di âtri versci, l’URSS a l'emerzette da-o conflito stremâ ma co-in enorme prestigio pe avei bloccao in direçion orientâ l’espanscion tedesca. Inte una scituaçion inta quæ i âtre potençe vinçitrixe ascì ean affrite da di giganteschi problemi de ricostruçion, fu in gio a-i doi grandi stæti che se riorganizzò a vitta politica mondiâ (in sce-o terren internaçionâ, into 1945 nasceiva l’Organizzaçion de Naçioin Unie, ch'a l'assegnava un rollo preponderante a 5 potençe vinçitrixe: USA, URSS, Ciña, Gran Bretagna, França). Into contempo, l’alliança do periodo bellico a se trasformò rapidamente in rivalitæ portando a una divixon de l'Œüropa e do mondo inte sfee d’influença; questo nœuvo equilibbrio bipolâ (costituiose inti anni 1945-49) o l'aviæ contraddistinto a politica mondiâ scin a-a disgregaçion do blocco sovietico (1989). Inte questo senso, a reünificaçion tedesca (1990) a l'ha costituio de fæto a soluçion da prinçipâ de pendençe politico-territoriæ arestae averte doppo o conflito.


c: text/html

text:
A Spèza
A Spèza (La Spezia in Italian) l'è un comüne da Liguria e o capoluogo da provinsa dea Spèza.
Co i se 93.959 abitanti (ar 1/1/2016) l'è 'r segondo comüne ciü popoloso da Liguria, darè a Zena.
Geògrafia[modìfica | modìfica wikitèsto]
Se tröva quasi au confin co a Toscana 'nto Gorfo dea Spèza.
Stoia[modìfica | modìfica wikitèsto]
Ö territoìu spezin e i sö dintörni l'eö abitè da tempi antighiscimi, cumme demustràn i reperti de l'etè dö fëro e dö bronso retrovè int'e altùe e int'e vixinn-e valà.
Sun d'epoca römana i sciti de Luni, de Amegia e, drento aö Golfo, de Vaignan. A San Vito (Maola) i resti roman sun stæti deströtti pä costruçiun de l'Arsenale dä Maìna;
Int'o periödo medievàle sun nasciùe e Signörìe: de i Vessano, dei Da Passan e dei Lavagna. Int'o XII secolo i territòi dö Golfo enträan int'e l'orbita dä Compagna Zeneixe, faxendo cresse i çentri de Carpena e Vesigna. Ma pe çirca vint'anni ö borgo dea Spèza nö se trœva ciü sottòposto aö dominio zeneixe, quando Nicolò Fieschi costruìsce a sö Signoria, tra Sarzana e Dägna, in contrasto a Zena. A sto periodo se inixia a costrüì ö Castello San Zorzo, in çimma a cullinn-a dö Poso. Int'o 1273 Zena se repiggia a suvranitè dä zona. Vegnàn costruìe e mura, palassi publici, un ospedale. Int'o 1407 ä cittæe a nòmina un Podestà e poi un Capitan. Ö svilüppo dä cittæe continua fin aö Seiçento.
Int'o XIX secolo a cittæe a l'è sede de e vacançe dei Savoia e dö Re. Int'a segönda metà de l'Otoçento Spèza cangia o sö aspettö de borgo sarà e a devegnià capitâ militâ maritima, cun trasformaçioin impörtanti che a fan diventâ a cittæe capulögu de provinsa. Int'o 1862, iniçian i lavüi de l'Arsenâ Militâ Maritimo, dapprimma pensòü da Napoleone e oùa costruïa da voluntè dö Cavour e Domenico Chiodo, Offiçiâ dö Xenio Militâ.
I lavüi düan sett'anni, e l'arsenâ ö vegne inauguròu ö 28 agosto 1869 da Domenico Chiodo. Cö a costruçoin de l'Arsenâ a cittæe cangia aspeto, e g'ha un rapidö svilüpo econòmico insemme a un aumento demografego: a popolaçiun a l'ea de 31.500 unitæ int'o 1881, 60.000 unitæ int'o 1901, 123.000 unitæ int'o 1940).
Insemme a l'Arsenâ sun stæte fæte nèuve fortificaçoin int'e cullinn-e dö Golfo. Naxevan industrie militäri:a OTO Melara e i cantëi naväli de Mugiano e ö se svilüppa o porto mercantì.
Pòsti de interesse[modìfica | modìfica wikitèsto]
Portivène, Lérse, Télào, a Rìa ("Le Grazie"), e Çinque Tere: (Riomasoe, Manaèa, Corniggia, Vernassa, Muntarussu), Levàntu.
Economia[modìfica | modìfica wikitèsto]
A Spèza o ghè o porto che o porta tanti guadagni a cittæ. 'N ta zona dea Spèza gheno sentinæia de aziende che ö lavoran co ü porto.
Cultùa[modìfica | modìfica wikitèsto]
Da arcuni ani i ghè er "Pop Eye Festival", na rasegna musicale ch'i a visto partesipae paeci artisti de livelo mondiale (Lou Reed, Patty Smith, Sonic Youth, Afterhours, ecc.) e o Sercantigo "Cercantico", er mercao de cose antighe ch'i se fa 'n ciasa Cavour (ovveo ciasa der Mercao) a prima domenega de ogni mese. l' urtima domenega de novembre a fatoria 'n ciasa co e bestie de e asiende agricole d a provinsa.
Feste e fëe[modìfica | modìfica wikitèsto]
A Fea de San Giusepe ghè ogni ano er 19 marso, in occasion d a festa der Santo patrono dea Spèza. A fea dua 3 sorni e i gh' eno 500 commercianti ambulanti de tüti canton ch'i venio 'nta sona compresa tra ciasa Europa, i giardin publici e er lungomae d a pasegià Morin.
N autro apuntamento storico d a sità i è a Festa der mae, ch' i ghè ogni ano a prima domenega der mese de agosto. A festa dua 2 sorni er primo sorno gh' è a sfilaa 'n maschea a tema pe e vie da sità o segondo sorno i ghè a disputa der Palio der Gorfo, a gaa remiera de e 13 borgate der Gorfo dea Spèza, a manifestasion finissa a domenega sea co 'no spettacolo de feghi artificiali su e aigue der gorfo.

robotstxt: allowed

filter: keep


text:
POESIE IN DIALETTO GENOVESE : A-E GRONDANN-E
A-e Grondann-e
Alle Grondaie
Di teiti umide figge e de terrasse,
che d'aegua, neive e giasso ve pascei,
andaeve un po' a fà leze quante sei
drento de qualche tromba chi v'ammasse!
Bavose ancon ciù pezo che e lumasse,
che a cieuve e a luxi o so sempre cianzei,
bagnando impunemente comme voei
pe despeto a chi passa e testa e brasse.
Stillicidio de Zena giastemmou,
barchì all'aia, cannoin, bronzin, fontann-e,
o l'è o diascoa, in veitae, chi v'ha inventou.
Scentae unn-a votta che sunnià e campann-e
dall'allegressa e saià fito cantou
un gran Teddeo pe-a Morte de Grondann-e.


text:
Germano Jori
Germano Jori ( Sampedenna, 7 Ottobre 1904 – 13 Lüggio 1944 ) o l' è stæto un partigian (nomme de battaglia Renato), comandante di GAP de Zena.
I GAP[modìfica | modìfica wikitèsto]
I GAP (Gruppi d'Azione Patriottica) ean formasioin partigianne che agivan in çittæ; nasceivan da unna inisiativa piggiä dao Partio Comunista zà in to Mazzo do 1943, ma a sö asion a l' inisiava solo in to Dixembre do meximo anno. Primmi comandanti di GAP son stæti Giacomo Buranello e, appunto, Germano Jori, che zà durante o ventennio fascista o l' ea stæto imprexionnou in quante oppozitô do fascismo.
A morte in combattimento[modìfica | modìfica wikitèsto]
Ao momento dell' asion che a doveiva conclüdise con o sö sacrifisio, Jori o l' ea riçercou da tempo, essendo stæto individuou da o questô d'a Repübblica de Salò, Veneziani. A seguito de unna serie de arresti in te i membri da Rexistensa, o 13 Lüggio 1944 Jori, che o l' ea insemme a Domenico Chiappe e Vladimiro Diodati (Paolo) o vegniva intercettou da unna pattuglia di Battaglioni M in Sampedenna, all' incroxio tra Via Gioberti e quella che oua a se ciamma Via Buranello. Pe permette ai sö amixi de salvase, o comandante di GAP o se lanciava contra o nemigo, perdendo a vitta in te o scontro a fögô che seguiva. O sö gesto o permetteiva a Paolo e Chiappe de sottraise all' arresto; Paolo o saieva poi anæto in ta zona partigianna de montagna e diventou Comandante de Divixion.
Riconoscimenti[modìfica | modìfica wikitèsto]
Germano Jori o l' è stæto insignio de a Medaggia d' Argento ao valore militare ä memoia; inoltre gh' è stæto intitolou unna stradda de Certosa.
Bibliografia[modìfica | modìfica wikitèsto]
Contributo di Sampierdarena alla Resistenza 8 settembre 1943 – 25 aprile 1945, a cura della ANPI Sezioni di San Martino-Campasso Martiri del Turchino e Sampierdarena (1997)


text:
Parlo ciæo 26 novembre 2017
L’urtimo “allevo” do Paganini. O caxo do Giuseppe Gaccetta
Andrea Acquarone
AUDIO
Genova - L’è ormai dex’anni che o se n’è anæto o Giuseppe Gaccetta. À quanti o seu nomme o dixe quarcösa? In sciô momento a seu stöia a l’ea diventâ popolare; o l’ea stæto giusto o “Secolo XIX”, pe-a firma do A. Casazza, à tiâla feua inta stæ do 2000, e fito l’ea arrivou i riconoscimenti e a famma. Vâ però a peña de contâla torna sta stöia, perché o tempo o passa e gh’è o reisego d’ascordâsela. E a l’è tròppo bella perché succede.
O Giuseppe Gaccetta o l’è stæto l’urtimo paganinian, into senso streito da poula: o l’aiva impreiso a tecnica da-o Francesco Sfilio, beniamin do Camillo Sivori, unico allevo do grande Paganini. Unna linia diretta che da-a casa da Cheulia (in sciâ quæ o piccon o no gh’à dæto cianin) a pòrta à unna bittega de Vico Vegetti, donde a seia di 27 de arvî do 1997 o Gaccetta, sciben che l’è sabbo, o l’è apreuvo a-i seu travaggi da bancâ. O l’à ottantequattro anni, e da sciuscianta pöcassæ o fa quello mestê.
Passa da de lì o Bignami, violoncellista do Carlo Felice, apreuvo à çercâ unna ponta neuva pe-o seu strumento. O bancâ o gh’â fa inte un bagio de gallo, l’atro o gh’arresta e o ghe domanda se o l’è pratico de strumenti muxicali. Vëgne feua o discorso: “ma mi, scià sa, a l’è unna cösa de tanti anni fa, sunnava o violin. Unna vòtta aiva fiña registrou, röba de primma da guæra. Se gh’è cao ghe lascio o disco”. Stæto tornou à cà o Bignami o sente a registraçion, neuve “Capricci”, e o no peu credde a-e seu oege. O ciamma i colleghi, comensa à corrî a sveuga, de cabirde de muxicisti affòllan o scito in Mascheroña donde o vive o vegio Gaccetta. Di violinisti de primm’ordine comme o Calamaro e o Franzetti tornan “à scheua” pe imprende i segretti do Paganini.
“O Gaccetta o l’ea unna ‘promissa’ inti anni ‘30”, o ne conta o scrïtô Mauro Salucci, “dapeu, pe aggiuttâ a famiggia, o l’à dovuo ciantâ lì, ma o conosceiva ancon i eserçiçi pe rinforsâ i tendini e quelli de poxitua, che o Sfilio o gh’aiva mostrou pe meixi avanti de fâlo sunnâ. Graçie à lê a tecnica do Paganini a no l’è anæta persa”. A gh’è anæta vixin fòrte, però.
Lescico
Apreuvo: dietro
Arresta (ghe): rimane sorpreso
Avanti: prima
Bagio de gallo (inte un): in un istante
Bancâ: falegname
Cao (gh’è): le fa piacere
Cabirde: combriccole
Feua: fuori
Meistro: maestro
Mostrou: insegnato
Oege: orecchie
Pöcassæ: più o meno
Poxitua: postura
Reisego: rischio
Sabbo: sabato
Stæ: estate
Sveuga: voce
© Riproduzione riservata


text:
Lengue nilo-sahariann-e
E lengue nilo-sahariann-e son parlæ da circa 110 milioin de personn-e in te l'Africa da e regioin in proscimitæ di sciummi Çari e Nilo (donde o nomme) a o nòrd ovest do continente e fin a a region do sciumme Congo.
A clascificaçion de lengue nilo-saharianne comme una famiggia separâ a l'è discussa da i studioxi de lengoistega, arcun dixan che queste dovieivan ëse assoçiæ a e Lengue niger-kordofanian-e (Niger-Congo).
Clascificaçion[modìfica | modìfica wikitèsto]
Segondo o studioso Joseph Greenberg (The Lengue of Africa) e lengue nilo-sahariann-e:
- Lengue Komuz
- Lengue Sahariann-e
- Lengue Songhay
- Lengue Fur
- Lengue Maban
- Lengue Chari-Nile
- Lengue sudaneixi çentræ
- Lengua Kunama
- Lengua Berta
- Lengue sudaneixi orientæ
- Lengue nubiann-e
- Lengue do Nilo


text:
Çëxa
A çëxa o çeexa (primma do XIX sec. çerexa) o l'è un ærbo da famiggia de Rosaceæ.
O nomme o ven da-o latin cerasus ch'o ven da-o grego kέpaσoς (kèrasos) da-o nomme da çittæ de Kepaσoύvta (Kerasùnta), vexin a Trebisonda insce-o Mâ Neigro, de donde segondo Plinnio o Vegio i Romen porton a Romma i primmi ærboi de çeexa into I sec. d.C.
O so fruto o g'ha o mæximo nomme: a qualitæ doçe a l'è da specce Prunus avium, quella amaa, dita çeexa amæna, a l'è da specce Prunus cerasus.
O fruto o l'è normalmente sferico de 0.7 a 2 çentimetri de diametro. O cô, de sovente rosso, o pêu ese da o giäno ciæo a o rosso scùo squæxi neigro.
A porpa ascì a g'ha diverse coloraçioin e conscistense, da o gianco a o rosso scùo e da o tennio a o croccante.
A çëxa a g'ha 'n'armella soö, dûa e do cô do legno.


text:
Andrîa Còsta
Andria Costa (Imola 1850 - 1910) o l'è stæto un di pionê di ideali socialisti in Italia.
I inissi anarchici[modìfica | modìfica wikitèsto]
In zoventü o l'è stæto anarchico, organizzando seziuin dell'Internazionale anarchica suviatütto in Romagna. A vint'anni o fonda a Bologna o giornale Fascio operaio (a parolla fascio a nu l'aveiva a quelli tempi una connotazion reasiunaria, essendo dövia da movimenti proletari comme i Fasci Siçilien); in to 1874 un atro periodico, Il Martello. E idee anarchiche aveiven avüô in te quelli anni grande impülso cun l'arrivo in Italia de Michail Aleksandrovic Bakunin. O Bakunin o l'aveiva fundou di çircoli anarchici in te varie çittæ: comme esempio a Societæ di legionai da rivoluzion sociale italiann-a, a Napoli. E idee anarchiche aveiven preisa anche perchè ciù radicali rispetto a quelle, allua diffüse, de Gioxeppe Mazzin. In to 1874 o Costa, doppo o fallimento dell'insurreziun de Bologna, o l'è imprexonou; sciortio de prexon ghe tocca emigrä a l'estero.
[modìfica | modìfica wikitèsto]
A Pariggi, dove o s'ea rifügiou, o l'ha moddo de inträ in contatto con esponenti do socialismo, fra i quæ Anna Kuliscioff. O l'aderisce all'Internazionâ socialista (1879) lasciando l'anarchia. Ritornou in patria o fonda (1880) a Rivista Italiana del socialismo, e in to 1881 l'Avanti! settimanale. In to 1882 o l'è eletto in Parlamento, primmo depütou socialista in ta stöia d' Italia. O parteçipa in to 1892 ä fondaziun do Partito dei Lavoratori italiani, che l'anno doppo ao congresso de Reggio Emilia o diventiä Partito Socialista Italiano.
I sö scriti[modìfica | modìfica wikitèsto]
Andrea Costa o l'ha avüô un'attivitæ intensa comme pubblicista. Oltre ai articoli in sce giornali e riviste o l'ha pübblicou varï libri, comme Il 18 marzo e la Comune di Parigi. In to racconto O sönno de 'n socialista, sciortio in sce l'Almanacco Popolare do 1882, o prevedde di avvegnimenti che se saieiven effettivamente realizzæ ciù de 40 anni doppo: Primma Guæra Mondiâ e rivoluzion.


text:
Sô
O Sô o l'è a stella ciù vexinn-a a-a tæra e o centro do scistema de pianeti donde se troeuva a Tæra. O Sô a l'è a stella muæ dö Scistema Soâ (do quæ a costituisce ö 99,8% da massa), in gio a-a quæ orbita i oeutto pianeti prinçipæ, i pianeti nàni Çee, Pluton e Eris e i atri corpi ciù piccin, tra cui i asteròidi, molti meteoriti, e comete, e a povie diffusa int'o spaçio. L'energia soâ, emanâ sotto forma de radiaçioin elettromagnètiche (luxe), a consente a vitta insciö noströ pianeta (sensa a luxe soâ no saiæ poscibile a fotoscintexi clorofilliann-a, ch'a produxe l'oscigeno necessaiö pe a gran parte di esei viventi) e a detèrmina i fenomeni climatiçi.


text:
Campionato italian do Zeugo do ballon
O Campionato italian do Zeugo do ballon o l'è l'insemme di tornei naçionali istituï da-a FIGC. I campionati son suddivixi e organizzæ in 10 levelli, i primmi 4 son inquadræ inte l'area do profescionismo, invece i atri 6 son pe i dilettànti. A Liga Naçionâ Profescionisti a l'organizza e a dirizze i doi maggioi campionati, a Serie A e a Serie B, mentre a Liga Italian-a do Ballon Profescionistico a l'organizza e a dirizze a Serie C1 e C2, o terço e o quarto livello do profescionismo. I diversci campionati a carattere dilettantistico son organizzæ da-a Liga Naçionâ Dilettànti, tra i quæ a Serie D, o quinto livello do ballon italian.


text:
Marmun fratin
Marmun fratin (Fratercula arctica), oxellu de mâ da-e tente schilente e l'aspettu de 'na muneghetta.
U l'é lungu 26–29 cm. e u g'ha in avertüa di ae de 47–63 cm., i mascci en in pitin ciü grosci, ma cu-i mæximi cuî de figge. G'han a testa e a schen-a neigra e a pança gianca, e masche gianche o grixe, e çanpe de 'n cû de çetrun bellu açeizu. U beccu u l'è bellu grossu, fætu a triangulu, anche lê cû de çetrun bellu açeizu, in po de blö e u bordu gianu. E scagge culuræ ghe crescian in sciû beccu pa-a stagiun di amuî e dappö cazzan
U se çibba de pesci bulanduse inte l'ægua quand'u xöa. U pö arivâ scin a 70 mt. de prufunditæ e u dövia e ae pe nüâ ascì, döviandu e çampe cumme timun. Quand'u l'aciappa in pesciu, u-u tegne sciacou cu-a lengua cuntra u çê da bucca (ch'u g'ha de spin-e) cuscì da puei cuntinuâ a arvî u beccu e a aciapâne di atri: de sta mainea chì u l'ariesce a tegnî intu beccu 'na bella cötta de scin a 12 pescetti.
U fa u niu inte coste de l'Atlantegu du nord, scin a l'Artegu. Furman de culonnie scavanduse de tan-e inte ligge. De votte intran in cumpetiçiun cun di atre specce che se scavan u niu, cumme u magrun (Alca torda) e u crovu de mâ (Puffinus puffinus)
U l'è sessualmente matüu a 4-5 anni, u l'è munoggamu, a cubbia a l'aresta ünia pe tütta a vitta e crescian i pulin insemme. Fan ün övu a l'annu e so-u cua ün po u puæ e in po a muæ.
L'üvernu u u passa a l'amâ e u pö arivâ scin-a in Ligürria.
I sö nemixi en i oche de mâ (Larus marinus) e i gabien (Stercorarius skua) che pöan aberaselu in xöu, mentre i oche ciapæe ch'en in po ciü picin-e, gh'aroban i pesci, i öve e i pulin.
In marmun ch'u scure di magruin da-a sö tan-a
Referençe[modìfica | modìfica wikitèsto]
- P. Angelo Paganini - Vocabolario domestico Genovese-Italiano con un'appendice zoologica - Genova - Schenone - 1857


text:
Los Angeles
Los Angeles (da-o nomme originâle in spagnòllo ch'o vêu dî "I Angei"), a l'è a çittæ ciû grande do stato da California segondo a quantitæ de popolassion, e a segonda inti Stati Ûnîi doppo Niorche. Soventi a l'è ciammâ L.A.
Se stimma ch'a sêu popolassion a l'è de 3,849,378 abitanti, e l'area metropolitann-a (Los Angeles–Long Beach–Santa Ana metropolitan area) a contegne 13 millioin de personn-e. Contando ascì a periferia (Greater Los Angeles Area) sajéivan 17.7 millioin d'abitanti.
Fondä da conquistatoî spagnòlli int'o 1781, a l'è stæta primma parte do Mexico e ciû tardi, into 1848, a l'è stæta incorporä a-i Stati Unïi d'America.


text:
Voæ
Vuè, o ascì Voæ u l'è in cumün de 8.282 abitanti int'a Provinsa de Sann-a.
Ìndice
- 1 Geugrafia
- 2 Storia
- 3 Evoluçiùn demugrafica
- 4 Löghi de 'nteresse
- 5 Castélli
- 6 Architetüe religiuse
- 7 Cultüa
- 8 Müsei
- 9 Manifestaçiuìn
- 10 Feste, fée e sägre
- 11 Persunalitae lighae a Vuè
- 12 Ecunumia
- 13 Traspórti e vie de cumunicaçiùn
- 14 Amministraçiùn
- 15 Gemelaggi
- 16 Spor
Geugrafia[modìfica | modìfica wikitèsto]
O comüne o se tröa in-scia Rivéa de Ponente, confinante co cappulögu de prûvinça. E due fraçoin de Sant'Ermo e d'O Segno son a monte do paise, sciü pe a valle percorsa da o rian Segno in-scio versante meridionäle da Rocca di Corvi a 792 m.s.l.m.
O territóiu comünäle o fa pärte da Cumünitae Muntann-a do Zövu.
Storia[modìfica | modìfica wikitèsto]
L'antîgu paize de Vuè, ciamö in epuca rumäna Vada Sabatia, u se svilüppa int'u II seculu a.C. inturnu a in campu militäre imperiäle, ün d'i primmi d'a culunizzaçiun rumäna in Liguria.
Divegnüu dunque municipium de l'imperu de Rumma e impurtante nódu viariu e mercantile pe' u cunzunzise d'e vie cunsuläri pruvegnenti da Zena, Turtunn-a (Derthon]) e da-a cósta punentinn-a. U saia' pói destrütu dai Lungubärdi int'u 641, ma sutta'u duminiu d'i Franchi u riêsce a retiäse sciü e a divegnî pói sede vescuvile da u VII a u IX seculu.
Vuè fa pói pärte d'i pussediménti feudäli d'i marcheisi Del Carretto e pói d'i marcheisi di Ponzone, passandu pói a-a Repubbrica de Zena. A vegne dunque eretta a Puistaia. I Zeneixi i aumentan u svilüppu cummerciäle d'u portiu, faxendu de Vuè ün di ciü impurtanti centri purtuäli d'a Rivéa.
A segue pói a stória d'a Repubbrica de Zena, intrandu a fä pärte d'a Fransa, d'u Regnu de Sardegna (1815) e d'u Regnu d'Italia (1861).
In t'u XX secolo Vuè a cunusce in svilüppu p'ou ciü indüstriäle. In t'i anni çinquanta e sciuscianta i se inciantan in zóna diversi stabilimenti, scinn'ai anni settanta cun a centräle termuelettrica ex Enel, cun e due ciminaeae de 200 metri ch'i detürpan u paesaggiu d'a zona.
Evoluçiùn demugrafica[modìfica | modìfica wikitèsto]
Abitanti censii Abitanti censiti
Löghi de 'nteresse[modìfica | modìfica wikitèsto]
Castélli[modìfica | modìfica wikitèsto]
Qarche rüdere d'u castéllu, custruìu in t'u Mediuevu dai Marchèixi Do Carretto, un se pö vedde in t'a fraçiùn d'U Segnu.
Architetüe religiuse[modìfica | modìfica wikitèsto]
Gexia paruchiäle. Custruìa in t'u seculu XVIII a l'è inn-a ricustruçiùn in stîle baroccu, l'ünica navä surmuntä a-a cupula. A strûtüa, restaurä doppu a segunda guèra mundiäle, a l'a inn-a facciäta decurä de statue de l'öttuçentu d'u Brilla. Gexia de Sant'Ermo. Custruìa in t'u Mediuevu, a l'a inn-a strûtüa a due naväte. Cappélla de San Benärdu. Cappélla de San Zenexiu, Custruìa in t'u Mediuevu.
Cultüa[modìfica | modìfica wikitèsto]
Müsei[modìfica | modìfica wikitèsto]
Müseu çivicu de Villa Groppallo. U müseu u cögge mateiä de l'imperu rumàn e mediêväle. I reperti rumäni sun staeti rinvegnüi in t'a zóna archeulógica ciamä ''Vada Sabatia'', e inn-a numericamente discreta culleçiùn de muneae rumäne (Queirolo) tra u II e u V seculu a l'è cunservä in t'u müseu. Pinacutéca çivica: a cunserva dipinti de scöa zeneise, lumbärda e spagnolla databili tra u XVI e u XVIII seculu.
Manifestaçiuìn[modìfica | modìfica wikitèsto]
Feste, fée e sägre[modìfica | modìfica wikitèsto]
Festa de San Giuvanni Battista, patrùn de Vuè, a cazze u 24 zügnu. A festa a cuminça u 23 zugnu cun in tradiçiunäle spettaculu de föghi seräli da i puntili insc'ou mä. U 24 u se fa u mercä insc'ou lungumä e a Prucesciùn, cun u cäru d'u Santu pe'-e vie d'u paize.
Persunalitae lighae a Vuè[modìfica | modìfica wikitèsto]
- Valerio Baçigalû, zügou dä Naçiunäle de futbàll.
Ecunumia[modìfica | modìfica wikitèsto]
Vuè u l'è in cumüne ciütostu indüstrializô, u óspita paigi stabilimenti indüstriali e ditte. Parçialmente insc'ou sö térritóiu a se tröva inn-a çenträle termuelettrica, primma ENEL e òua Tirreno Power, pensä e realizä a-a fin d'i anni 60 e avviä fra u mazzu 1970 e u dixembre 1971. E sö due äte ciminaeae de 199 metri i sun caratteristiche d'a sc-cianä. Prospera a l'è l'ativitae purtuäle: paigi traghetti ch'i unìscian u cumüne a-a Corsega e a-a Sardegna, atraccan näve merci, porta-container e survatüttu paigie pétrulaeae, faxendu d'u portiu de Vuè u primmu portiu italiàn cun Trieste pe' u petroliu e i sö derivae. In Vuè u pärte ascì in impurtante öiudóttu pe' spedì i cumbustibili in t'a zóna de Milàn e in Germagna.
A tradiçiun indüstriäle de 'stu cumüne a l'a raeixe in t'i anni d'u boom ecunómicu, quande Vuè a l'a visciüu inn-a fórte crescita ecunómica divegnindu pói pe' lungu tempu u paize a ciü äta cuncentraçiun indüstriäle d'Európa, ch'a se cuntrapugnìva a-a vexinn-a e ciü gróssa Sann-a che in t'u maeximu periudu a l'aea cunsciderä ünanimemente a piccola Manchester pe' via d'a sö fórte indüstria, tra e ciü flóride d'Európa. In Vuè u se trûväva ascì in stabilimentu d'a FIAT pe' a custruçiùn de pigniuin e pärti meccaniche in genere (1200 dipendenti). U l'a serô in t'u 1984 cun u ricullucamentu de 600 lavuratûri in 3 növe ditte piccinn-e. Inchö u cumüne de Vuè u l'è pärte fundamentäle d'a mägra ecunumia savuneize. U sö portiu u l'è amministrou da l'auturitae purtuäle de Sann-a.
A l'è in prugettu a realizaçiùn de inn-a enurme ciattafurma cuntainer ch'a cangià cumpletamente a zona de Portiu-Vuè, e a fuxe d'u turente Segnu.
Traspórti e vie de cumunicaçiùn[modìfica | modìfica wikitèsto]
Stradde e autustradde[modìfica | modìfica wikitèsto]
Vuè a se tröva insc'a-a Stradda Pruvinciäle n°1 Aurelia (da sempre Stradda Statäle n°1). A se pö razzunze ascì da l'autustradda A10 sciurtindu au vexin casellu de Sann-a
Lignie fêruviarie[modìfica | modìfica wikitèsto]
Vuè a dövia a staçiùn insc'ou térritóiu d'u cumüne de Cuggiæn denuminä Quiliano-Vado, insc'a-a lignia fêruviaria Vintimiggia-Zena, insc'ou traetu lucäle cumpreisu intra Sann-a e Imperia.
Amministraçiùn[modìfica | modìfica wikitèsto]
Scindico: Carlo Giacobbe (Çentro-Sinistra) dal 14/06/2004
Çentralìn del comune: 019 8863501
Email del comune: info@comune.vado-ligure.sv.it
Gemelaggi[modìfica | modìfica wikitèsto]
Voœ a l'è gemellä cun:
Spor[modìfica | modìfica wikitèsto]
Futbàll[modìfica | modìfica wikitèsto]
O F.C. Vado 1913 o l'a guagnö a primma Coppa Italia de ballon, int'o 1922.


text:
O ligure: a lengoa de ’n pòpolo
A sciâ Vitöia Curlo da Taggia a l’à fæto in beliscimo intervento inte ’n’atra discuscion, intervento ch’o se peu leze sciacando chi. A-e curte a sciâ Vitöia a dixe che, quande an inandiòu o Stato d’Israele, comme lengoa de stato an çernuo l’ebraico antigo mancante, pròpio perché antigo, de tante paròlle. Aloa cös’an fæto? Se l’an fabricæ e òua l’ebraico o l’é ben ben in trappa. E a concludde coscì: «E e nòstre parlæ?»
Questo intervento, ch’o ponze comme ’n pontaieu, o me da l’òcaxon pe dî quarche paròlla in sciô perché se dovieiva parlâ in ligure. A rispòsta a no peu ese che unn-a: pe ’n motivo identitaio, pe savei e pe fâ savei chi semmo. ’Na fòrte identitæ insemme a ’na ferma voentæ de ese quello che semmo son o mòddo pe tegnî vive e nòstre tradiçioin e a nòstra coltua: inte ’na paròlla pe sentîse ’n pòpolo. E a lengoa a l’é a ciù grande manifestaçion de l’identitæ de ’n pòpolo.
Fæme da ’n’eugiâ a cöse sucede into mondo.
Malta: indipendente da-o 21 de setenbre do 1964 da-o Regno Unio; abitanti: 416.055 (censimento do 2011); lengoa ofiçiâ: malteize.
Israele: indipendente da-o 14 de mazzo do 1948; abitanti: 8.238.300 (2014); lengoa ofiçiâ: ebraico.
Catalogna: comunitæ aotònoma spagnòlla; abitanti: 7.512.982 (2014); lengoa: catalan.
Òcitania: Fransa, Spagna, Italia; abitanti: 15.809.490; lengoa: òcitan.
Da questi dæti se vedde che tutte e personn-e, quande sentan de apartegnî a ’n pòpolo (anche quande no forman in stato indipendente) deuvian a seu lengoa e no quella di atri.
De seguo, se a Liguria a fise indipendente comm’a gh’à o diritto d’esilo, se parliæ, comme lengoa ofiçiâ, o ligure: probabilmente inti comuin e parlæ locali, pe-o stato ligure a variante do zeneize de Zena centro ch’a gh’à quæxi mill’anni de letiatua scrita. A quello ponto saiæ òbligatöio, comme l’é stæto pe l’ebraico, fabricâ e paròlle neuve pe poei parlâ senpre e solo in ligure comme lengoa ofiçiâ.
O bello de tutto sto discorso chi o l’é che poemo fa vive o ligure, agiornalo e, sorviatutto, parlalo anche se no semmo indipendenti: basta avei a voentæ de falo… e falo!
Alegri!
P.S. Ve saiei domandæ cöse se fa in Italia pe-e parlæ da Penîzoa. Ben, chi gh’emmo solo ’na lezze òribile e vergognoza, a lezze n. 482 do 15 de dexenbre do 1999, che a l’art. 2 a reçita:
… la Repubblica tutela la lingua e la cultura delle popolazioni albanesi, catalane, germaniche, greche, slovene e croate e di quelle parlanti il francese, il franco-provenzale, il friulano, il ladino, l’occitano e il sardo.
Ògni comento o l’é inutile! A l’é ’na lezze da cangiâ.
7 Commenti
-
Cao Franco,
Beliscimo articolo, parolle sante. Son chi a Paiscion oua e maè cao maxellâ o m’à aregordou un’esprescion antiga pe dî de aspettare un menuto: abestenta un pestummo! O pestummo o saieva unn-a fregoggia de castagna secca.
Alegri!
Mauro
-
Aspetâ!! Diâo de un spellchecker!!!
-
Bona a tuti!
A lezze 482 du 15/12/99, art.2??
A l’è a solita stoia: chì inte stu statu i vèn prima i ciu pochi (màscime s’i sun fuèsti) e poi, s’u ghe n’avanza, a vegnìmu nùi, ma u nu ghe n’avanza. A sun segua che sta lezze a nu ghe piàxe mancu ai “localpatriot” de-e àutre rexùn (o duveéa dì: antighi stati?) de sta penìsua.
E alùa, còse a se po’ fa? Se pueéa métise d’acordiu cun tuti i àutri e recanpà ben ben de firme (change.org) pe’ faghe ricunusce ascì ae àutre parlàe da penìsua a sò natua de lenghe (e a sò purziùn de palanche). Poi, u se po’ cumenzà a raxunà.
Stàime ben!
Vittoria
P.S.: Scusàime, a nu l’o ancù pusciuu scistemà sta cunplicaziùn de-e cagaéle de musca (o”, u”).
-
Cöse dî?
O zenéize o l’avieva fòscia unn-a marcia in ciu rispètto a l’ebraico: o no l’é estraneo a-i cangiamenti e a-e influense de chi o gh’à visciuo insemme inti urtimi 3000 anni, parlando de zenéize dixèmmo pure 1000!
No ò vergheugna, comme no ti l’æ tì, o so, a dî “computer”, a declinâ pòule comme “meteo”, “prózodîa”, “stereotipo” ecc… che son squæxi pægie in tantiscime lengoe senplicemente perché derivæ da o grego ò da o latin.
Se de vòtte ghe son de pòule che ne domandàn ‘na riflescion into prononçiâle se porieva beniscimo inventale, comme o “frigideiro”, l’”aspirante” (aspirapolvere), a lavapanni ò a lavapiâti (ò lavatondi), tutti termini recenti.
O problema, però, o l’é che a diferensa de âtri pòpoli, che àn saciuo metise insemme, noaitri, pe mette “o capéllo” inscia paternitæ do zeneize, no sémmo boin a fâlo e sciòrte senpre quarchedun ch’o véu fâ lé.
Mi a ciammo scindrome do pingoìn. Quande un polìn o se pèrde tanti atri grændi çercan de sarvàlo ma into cerca de fâlo finiscian pe ratelâse e pe sofogâ o polìn. Coscì l’é pe o zenéize.
Da o momento che gh’é ‘na grafî ciu ò meno déuviâ inte publicasioin e insce internet ansiché cerca de fâ tutti insemme pe fâ bén sciorte comme fonzi chi o véu mette capéllo, finindo pe creâ gran confuxon e pe sofogâ o polin, pardon, o zeneize!
-
mi scumensieva cun cangia tomorrow cun duman,


text:
Acne
L' Acne a l' è unna mouttia infiammatoia, ch'a l' interessa i follicoli piliferi insemme ae ghiandole sebacee. L' è comün ch'a se localizze in sce a faccia, ma a pö interessâ anche o collo e a parte ciü erta da schenn-a; de votte anche o torace. In te l' acne l' è tipicamente presente e brîgue, ma ae votte ghe pö ese manifestasioin ciü gravi comme ciavelli, infiammasion e adreitüa mateia purulenta. Se distingue un' acne leggia, unna moderâ e unna grave. E forme gravi pöan comportâ exiti cicatrisiali.
Terapia[modìfica | modìfica wikitèsto]
A terapia dell' acne a va a segunda da gravitæ. A forma lieve o moderâ a vegne cürâ con peroscido de benzoile o con retinoidi topici. O peroscido de benzoile o se comença a basse concentrasioin, andando poi a aumentale gradualmente. Se questa terapia a no l' ariescie ( in to gio de un pä de meixi ) se dövia antibiotici topici. I retinoidi ( tretinoina e isotretinoina ) g'han spesso bezeugno de ciü meixi pe avei effetto; l' è essensiale o controllo da parte do mego, viste e precausioin da piggiä ( comme quelle de evitä i raggi do sô, stä attenti a no contaminä euggi, naso e bocca, etc. ). In ti caxi de acne moderâ o grave se ricôre ä terapia scistemica con antibiotici. I antibiotici topici no son megio di retinoidi: de solito se dövian quande no se pö impiegäli pe via scistemica. I ormoin g'han a votte indicasioin, solo in te pasienti donne.


text:
Prologo
PROLOGO
L’obiettivo di questa area del sito, è innanzitutto quello di aggiungere alle emozioni delle immagini storiche di corse podistiche più o meno datate anche le sensazioni, le immagini evocate e le sfumature che solo la letteratura – sia sotto forma di racconto che di poesia – riesce a dare.
Qualunque scritto in materia podistica ci venisse inviato sarà quindi ben accetto e contribuirà a migliorare sempre di più la nostra “biblioteca”. Più in dettaglio, la Rubrica è divisa in due sezioni: poesia e racconti/scritti vari.
Abbiamo poi inserito una terza sezione contenente letture in materia di corsa, dai romanzi ai manuali tecnici.
Ben vengano quindi nuove segnalazioni da parte di tutti.
Buona lettura e partecipate numerosi!
Paolo Porro
PROLOGO
Iniziamo con gli scritti di due grandi, anche se non atleti, ma che l’atletica l’avevano nel cuore, come traspare da queste righe.
E come meglio partire se non con due genovesi d.o.c.?
La prima è una poesia del miglior poeta del ‘900, Eugenio Montale, che per l’occasione trascura il suo proverbiale ermetismo e diventa, almeno in sogno, un maratoneta.
Il secondo documento è un breve scritto in genovese del compianto Vito Elio Petrucci, documento che a mio avviso incarna al meglio lo spirito della Corsa: la passione, il coraggio, la generosità, l’umiltà di chi la pratica ma anche lo sport in generale ed il correre in particolare come scuola di vita.
“Amo l’atletica perché è poesia
Se la notte sogno,
sogno di essere un maratoneta”
Eugenio Montale, premio Nobel per la poesia
Tratto dalla Introduzione al libro del Trionfo Ligure per il novantennale della società
di Vito Elio Petrucci, poeta, scrittore e commediografo genovese
No me-o saieva mai aspétou de dovèi a un çerto punto fâ l’arbitro de ‘na partïa ch’a düa da novant’anni, e no l’è ancon finïo o primmo tempo.
L’è questa a sensassion che se preuva sfeuggiàndo questo libbro e gh’è un profummo che sentan i pochi privilegiae, un di ciù ricchi, ch’o no l’ha besuegno di colori di fiori, de l’lalambicco do mago, do spruïn de l’onda, do sospïo da primmaveja: o profummo dell’ommo, ch’o l’è faeto de pascion, de sacrifissio, de coraggio, de forsa che, chi no capisce ninte, ha ciammòu sport, ma o l’è esercissio fixico, divertimento, zeugo, spettacolo, piaxéi de sta insemme, de mezuâse pe conoscise, de regattâ pe voéise ciù ben.
No ho contòu i premi pe ‘na semplice raxion: che chi vinse ha za vinto, o l’ha a medaggia, invece me piaxe pensâ a quelli che son arrivae doppo; a quello che te succede drento quande ti cöri e t’ae l’ätro a fianco, quattro dïe ciù avanti de ti, e tì ti strenzi i denti, ti spunci i pê pe passâghe davanti e e dïe de distacco diventa çinque, sei, sette: l’è un möî a ogni respïo. L’è chi perde che merita o premio, che son poi i ciù tanti, quelli che pagan e quote, o sforso ciu pesante, i operai da vigna. E questo libbro o l’è proprio un premio pe lô, perché o i ricorda tutti. O fa scrovî quanti sport, quanta gente, quanto mondo gh’è in scio strazetto do vive civile, che o sport o l’ha faeto da protagonista, sensa tegnî o cû posòu in sce’na carrega davanti a-a Tv o in s’un schen da gradinata.
O sport, figgio do zeugo, meistro de vitta. Se impara ciù in ta magnä de menuti di çento metri (i mae ëan ‘na settemann-a) che in te quattr’anni de Università ben faeti. O pa un regïo de parolle: se leva a zoventù da-a stradda faxendola corrî in sce-e stradde.
L’ommo con l’ommo, a fadiga e o traguardo. O traguardo o l’è a cosa ciù importante, perché a parolla a veu dî: saveî dove se veu arrivâ, saveî cöse se veu fâ, saveî esattamente quello che se peu aveî e meritâlo. E no lasciâse barlugâ i euggi dai tanti zeri che, tanti o pochi, son sempre un danno.
Straordinajo o materiale che l’autore o l’ha sacciùo trovâ, cattalogâ, mette insemme in te ‘na mainea ciaea pe tutti, pronta e pulita, tabelle compreise, e sorviatutto o gusto co-o quae o conta.
Se sente ch’o ghe göde, orgoglioso de quello che a l’ha faeto a so Societae in 90 anni, proprio comme se o l’avesse faeto tutto lê. E questa a l’è un’ätra realtà ch’a vegne feua in te nostre societae: tanta gente a l’è un corpo e ‘na testa sola, tutti padroin d’un quarcösa che semmo ch’o l’è anche di ätri. Unna lession de democrassia ch’a no l’ha avùo besuegno né de Mazzini, né de Garibaldi.
E fotografie son da ammiâ con e lagrime a-i-euggi, pe tutti quelli che gh’è e quelli che gh’ëa, e pe ‘na mamma grande, ch’a spunta derrè in te tutte, attenta, amüsa, a Zena de sempre, pinn-a de riguardi, anche quelli che no emmo pe Lê.
L’atleta o se a sente drento quande o l’allunga a man pe piggiâ a medaggia, o sâ che un recantin o l’è anche o so.


text:
Venerdì unze de mazzo: seiann-a con tanti de Roscigión, ma anche co-i figeu de l’azilo, de elementari e e iniçiative a Rensen
Chi a Zena ghe dimmo Roscigión, ma quelli de Roscigion o ciamman Rsciogni e a seu parlâ a l’é caraterizâ da ’na erre a l’ingleize, da ’na zitta aspia comme in italian (che into zeneize de Zena a no gh’é) e da ’na coniogaçion di verbi scimile a quella piemonteize (anduma = anemmo, ecc.). Tanti son stæti i òspiti in studio che ne vegnivan pròpio da Roscigion. Ma gh’é stæto anche i figeu de l’azilo ch’an cantòu in zeneize e quelli ciù grandetti de elementari ch’an reçitòu doî tòcchi da Divinn-a Comedia traduti in zeneize. In spetacolo veddili! Comme atro fæto interesante emmo saciuo che a Rensen (ò Rensénn-e comme dixe quarchedun de liatri) sabbo e domenega ghe saiâ a posciblitæ de fâ de badda di esammi clinichi, saiva a dî in ‘screening’ da popolaçion.
L’é ciæo che a primma paròlla da tradue a l’é pròpio ‘screening’, ch’a no l’é manco italiann-a! Poscibili traduçioin porieivan ese: indàgine, contròllo, mapatûa. E atre paròlle domandæ son stæte ste chi:
lavandaia = bugàixe
o feminin de pescòu = peschéuia
o nomme ciù antigo da spoza = spozâ (l’òmmo o l ‘é o spozòu e i doî son i spozéi)
Comme urtima cösa m’é stæto domandòu cöse veu dî dâ o rîzo co-a nàtta (= dare il riso con il sughero). Pe saveine de ciù ripòrto chi sotta quello ch’ò scrito into mæ libbro Modi di dire genovesi, Ligurpress, Genova 2015
Dare il riso con il sughero vale, come illustra il Casaccia: «Dare un rabbuffo, una sbrigliata, una scopatura, una strapazzata, ecc.; e talora anche percuotere, picchiare, zombare, dar delle busse». Ma cosa c’entra il sughero con il riso? Intanto riso e sughero assieme sono una cosa immangiabile e forse proprio per questo il modo di dire significa dare una strigliata o delle percosse. Nelio e Ivana Ferrando suggeriscono altri due significati. Nàtta significa anche polmone, quello che a Genova si chiama coâ e il riso con il polmone bollito non è che sia meglio del riso con il sughero… L’altra possibilità è che nàtta sia la versione ad orecchio del portoghese nata, panna. Riso con la panna dunque che doveva risultare davvero stucchevole ai nostri naviganti.
Alegri!


text:
Claudio Monteverdi
.
Claudio Giovanni Antonio Monteverdi, nasciûo o 15 Mazzo 1567 a Cremonn-a e mòrto o 29 Novembre 1643 a Venessia, o l'è stæto 'n composcitô italian.
O l'ha fæto a transixon tra a tradission polifonica e madrigalista do seccolo XVI e a nascita do dramma lirico e da òpera into seccolo XVII. O l'è a figûra ciû importante into tranxito da-a mûxica do Renascimento verso quella baròcca.
A 15 anni o l'ha pûbbricòu e sêu primme êuvie. Tra 1587 e 1638 o l'ha pûbbricòu êutto collessioîn de madrigali, inti quæ o fa vedde o sêu dominnio da tecnica madrigalista.
L'òpera "Arianna" (1608), c'a s'è perdûa tûtta eçetto o çelebre "Lamento", a ghe l'ha fæto diventâ veramente famoso.


text:
Bucchero
O Bucchero o l' è un materiale döviou dai Etruschi pe a produsion de vaxi; o nomme o l' è passou anche a indicä i vaxi mæximi. O deve o sö appellativo a-o bùcaro, unna ceramica precolombianna dell' America do Sud che a se ghe assommeggia vagamente. O caratteristico colore scüo do bucchero o l' ea dovüo a-o tipo particolare de cottüa: o bucchero o vegniva affümegou, in te un ambiente chimicamente ridotto. Questo trattemento o dava ascì l'aspetto metallico. I primmi esemplari de bucchero daten verso o 650 avanti Cristo. E çittæ dovve se travaggiava ciü tanto o bucchero ean Cere, Tarquinia e Chiusi. E decorasioin di oggetti in bucchero inisialmente imiten quelle di vaxi in bronzo, con puntezzatüe e sbalsi; successivamente diventen ciü raffinæ, con immagini de divinitæ, sfingi, grifoin e âtri esseri mitologici.
Forme prinçipali[modìfica | modìfica wikitèsto]
E forme ciü comüni de bucchero son o caliçe, a brocca pe o vin, e anfore, i braxë. Se pö vedde di esemplari de bucchero da-o grande valô artistico a Romma, a-o Museo Etrusco de Villa Giulia e in ti Musei Vatichen.


text:
Manuel Belgrano
Manuel Belgrano (Buenos Aires, 3 zûgno 1770 – 20 zûgno 1820) o l'è stæto un intelettuâle, avocâto, economista, polìtico e militâre argentin, ch'o l'à partiçipòu a-a Goæra d'Indipendensa d'e Provinse Unîe do Río de la Plata vinçendo di importante battagge.
Biografîa[modìfica | modìfica wikitèsto]
O se ciammâva Manuel José Joaquín del Corazón de Jesús Belgrano, e o l'è famozo comme eröe de l'indipendensa e creatô da bandêa argentinn-a.
Tra 1786 e 1793 o l'à studiòu o drîto a Salamanca, piggiando a medaggia d'öu. Gran cattòlico, o l'à avûo o permisso do Vatican de lêze di libbri proibii in quello tempo.
De ritorno into Río de la Plata, in 1794 o l'è stæto nominòu Segretâio do Consulato de Buenos Aires (1794-1810). O l'è stæto contro e Invaxioìn Ingleixi (1806 e 1807).
Diventòu indipendentista, o l'è stæto un di prinçipæ cappi da Revolusion do Mazzo do 1810, faxendo parte do primmo governo nativo, o futûo governo argentin.
O l'è stæto o cappo de l'Esercito do Nòrd contro i spagnòlli de l'Ato Perú e o l'à organizòu a campagna do Paraguay. O l'à anche comandòu l'eroico esodo do pòpolo de Jujuy (Éxodo Jujeño), importantìscimo pe a liberaçion do nòrd, e o l'à partiçipòu a de battagge comme Campichuelo, Paraguarí, Tacuarí, Las Piedras, Tucumán, Salta, Vilcapugio e Ayohúma.
A 50 anni, a Buenos Aires, o l'è mòrto da 'n edema, in povertæ e ascordòu da-o governo naçionâ.
Creassion da Bandêa Argentinn-a[modìfica | modìfica wikitèsto]
Manuel Belgrano o l'e stæto o creatô da bandêa argentinn-a into 1812. O l'à dizegnâ co-i coî da coccarda (escarapela) naçionâ, çeleste e gianca, mentre o stâva inscie rive do sciumme Paraná inta provinsa de Santa Fe.
A l'è stæta issâ pe a primma vòtta o 27 frevâ 1812 inta çittæ de Rosario, donde gh'è o Monumento a-a Bandêa Argentinn-a.
Famiggia e relassion co-a Liguria[modìfica | modìfica wikitèsto]
Sêu poæ Domenico o l'êa lìgure, nasciûo a Ineja, emigròu a-o Río de la Plata into 1751, e o gh'aiva comme primmo cognomme Peri -ciù târdi ispanisòu in Pérez-, scibben ch'o l'avesse adottòu quello de Belgrano, segondo a tradiçion, perche o produxeiva de l'eçelente gran.
Invece sêu moæ a l'êa argentinn-a, nasciûa inta çittæ de Santiago del Estero, into nòrd-òvest do Pàize.
Manuel Belgrano, inte 'na léttia a sêu poæ scrîta da-a Spagna quande o studiâva inte l'Universcitæ de Salamanca, o ghe dîxe: "Anchêu l'è vegnùo un gruppo de nòstri compaizen, e gh'ò posciûo parlâ zeneize dòpo tanto tempo che parlo solo spagnòllo".
Veddi ascì:
- A vôxe "Argentinn-a", dove gh'è ciù informassion inta seçion "Stöja".


text:
De l’autunno do 2011 anava e vegniva da Barçeloña, donde viveiva alantô, ma inti giorni che stava à Zena approfittava pe praticâ o zeneise.
Dòppo un pâ de anni che gh’ea derê, ea bon, ciù ni meno, à no fâme tiâ i pesci in sciô moro quande arviva a bocca. Intanto, quella stæ m’ea capitou tra e moen – ma solo chi çerca o treuva – un libbro do Alessandro (Lusciandro) Guasoni, ch’o m’aiva averto di zinæ neuvi: “Barcoin. Sette racconti in lengua zeneise”, Le mani, Recco, 2006.
Son di racconti de fantaxia, squæxi de realismo magico a-a mainea sudamericaña, pin de riferimenti à un imaginäio esoterico e scimbòlico do quæ no ea à zazzun areo. O mondo letteräio do Guasoni o l’è un universo ch’o vive pe conto seu, ma chi o l’imprende à conoscilo o ô trovià vexin, familiâ, comme unna vegia canson che conoscian inta pöchi, ma che o l’è un clascico da nòstra vitta privâ, sensa o quæ a no saieiva pægia.
O Guasoni o l’è un de quelli scrïtoî che, segge inte poexie che inte pròse, o torna tutte e vòtte inti mæximi recanti de l’anima, ma o gh’arriva pe di strasetti delongo neuvi. A metafora de l’Autoritæ assolua ma priva de poei, a reçerca de mete che no se peu razzonze ma che no se peu no çercâ, a misëia da vitta addôçia da poexia di atti piccin de tutti i giorni, à tenscion verso un ciù in là che fòscia o no gh’è: e pagine do Guasoni son un regallo che solo chi leze o zeneise o peu fâse.
Coscì, l’ò vosciuo conosce o Alessandro Guasoni: ghe scrivo, se veddemmo. À Sestri, donde o l’à delongo visciuo. M’arregòrdo che l’ea za scuo, e ch’emmo fæto de vasche avanti e in derê into caroggio; dapeu son montou à cà seu à vedde a biblioteca. Che grande personaggio! Che senscibilitæ, che coltua! No porriæ fâne un retræto, oua in sce doî pê: no finiæ ciù, anche perché into tempo semmo diventæ amixi. Fòscia a megio cösa a l’è propoñe un video che aiva giou comme preuva pe un programma de televixon, che in sciâ fin o no s’è ancon fæto (manca e palanche, mia un pö che stranio!). O se saiæ ciammou “Ciarlaxie”; chissà che un giorno o no parte. Into fratempo, a pontata co-o Guasoni a l’è restâ a sola.
Lê fòscia o saviæ trovâghe un scimbolo; mi son contento che a-o manco o segge restou un documento vidio de un fra i ciù grendi scrïtoî zeneixi di urtimi trent’anni. Boña vixon!
Lescico
Alantô: allora
A-o manco: almeno
Bon (ea): ero capace
Ciarlaxie: parlantine, chiacchiere
Ciù ni meno: più o meno
Delongo: sempre
Derê: dietro
Moen: mani
Moro: faccia
Pægia: uguale
Recanti: angoli
Scuo: buio
Squæxi: quasi
Stæ: estate
Strasetti: sentieri
Zazzun: digiuno
Zinæ: orizzonti


text:
Peive
O Peive o l'è unna spessia otegnüa da i früti de unna cianta, o Piper Nigrum. O peive gianco o se ricava da i früti möī, mentre o peive verde o vegne estræto da quelli completamente bozzi. Se invece se dövia quelli a meitæ maturaçion, se ottegne o peive neigro. O peive o contegne un alcaloide, a piperina. Quello che vegne ciammou peive rosso o l' è invece un prodotto completamente diverso, ottegnüo maxinando un pevionetto do genere Capsicum, e o no l'è trattou in te questo articolo. O peive o l'è conosciüo da tütti pe o sö utilizzo in cuxinna, ma o se dövia anche comme insetticida, conservante, in t'a preparasion de farmaci e de cosmetici.
O peive e a fisiologia d'a digestion[modìfica | modìfica wikitèsto]
L'üso d'o peive o l'aumenta a secresion d'a lipasi da parte d'o pancreas, dell'amilasi salivare, d'a tripsina e d'a lipasi intestinale. O stimola anche a secresion d'a bile: questo o rende ciü façile digerï i grasci. Tütti questi effetti renden ciü rapido o passaggio di alimenti in t'o træto digerente. Sciübben che ghe segge di pregiüdissï contraï o peive, se döviou a i giüsti dosaggi o no porta danni a o stömego.
Un articolo scientifico ( in Ingleise ) in sce i effetti dell'üso do peive[modìfica | modìfica wikitèsto]
K. Srinivasan: Black pepper and its pungent principle piperine: a review of diverse physiological effects, in: Crit Rev Food Sci Nutr 2007; 47: 735-48


text:
A disceisa
Quande s'arriva là dovve finisce
a gran salita e, senza fadigà,
se va avanti pe poco, se capisce
che no resta nint'àtro che chinà.
Allòa comme fa un che pè a disceisa
un carego o camalla e o no n'ha coae
e o se o leva da-e spalle perché o peiza
e lè o l'è stanco morto e in ciù o l'ha sae,
se descarega a saura(zavorra) che s'ha addosso
e se vorrieiva portà via o paggieu(scappare via),
destrigàse,fà fìto a sàtà o fosso,
o beive a zoventù, ma no se peu.
intanto o tempo o passa, a morte a vèn:
beati quelli c'han faeto do ben.
Antonio Canepa


text:
Anestetici locali
I Anestetici locali sun farmaci che blocchen temporaneamente a trasmiscion di stimoli in te fibbre nervose. Pöan esse somministræ pe vie differenti: superfiçiale, pe infiltraçion, con anestexia endovenosa regionale, con blocco epidurale.
Rapporti con a circolasion sanguigna[modìfica | modìfica wikitèsto]
I anestetici locali no vegnan portæ in to scito dove serven dao circolo sanguigno; però l'è importante consciderä quante vegnan assorbî dall' apparou da circolasion. Questo serve a capî i rischi de tosciçitæ scistemica ( che a l'è ligä ä quantitæ de farmaco in circolo ) e o tempo a dispoziçion primma che finisce l'effetto ( ciû anestetico va in te l' apparou circolatorio e meno ghe n' è de disponibile in ta zona dove serve l' effetto ). A concentraçion ciü erta de anestetico locale in to sangue a se ha de solito in to gio de 10 – 25 menüti. Bezeugna fä attension che o farmaco o no segge somministrou pe sbaglio intravascolarmente.
Effetti tosceghi[modìfica | modìfica wikitèsto]
I effetti tosceghi de questa categoria de meixinne se han de solito quande se arriva a unna concentraçion troppo erta in to sangue. Se registra effetti de ebbressa, sedaçion, fascicolaçioin; ciü gravi son i caxi de convulscioin. In caxo de somministraçion endovenosa involontaia se rischia anche collassi cardiocircolatoi. I anestetici locali de tipo esterico , comme benzocainna, cocainna, procainna e tetrocainna dan ciü de spesso reaçioin de ipersenscibilitæ; questi son meno frequenti con i anestetici locali de tipo amidico, comme lidocainna, bupivacainna, prilocainna e mepivacainna. Dæto che i anestetici locali spesso dan vasodilataçion, vegnan associæ a adrenalinna pe diminuî o sanguinamento e pe rallentä l'assorbimento in circolo. A concentraçion de adrenalinna a deve esse ao mascimo de 1: 80.000 in caxo de chirurgia odontoiatrica.
Anestexia locale in odontoiatria[modìfica | modìfica wikitèsto]
Pe l' anestexia locale in odontoiatria se dövia da lungo tempo a lidocainna; ciü recente l' üso de mepivacainna e articainna, con o sensa vasocostrittô ( adrenalinna ). Pe interventi poco invaxivi, comme ad esempio quelli effettuæ con laser a diodi, l' è spesso sufficienti un anestetico pe contatto ( lidocainna spray o in gel ).


text:
Anàndo in gîo pi-â Ræ ò atrovòu sta pàgina in scê léngoe in estinçión
Anæ a lêzila, a l'é interesànte. Bén, li gh'é scrîto che pe-i "espèrti" 'na léngoa a l'é in perìcolo quànde o 30 pe çénto di figeu da comunitæ àn smìsso de imparâla. Mi pénso che chi in Ligùria sémmo bén a-o de sótta de quéllo lìmite. Se ghe tegnìmmo a-e nòstre parlæ bezéugna mesciâse òua.
Quéllo che domàndo a tùtti én doê cöse.
Prìmmo: cöse se peu fâ, da chi anâ, chi mesciâ, con quæ idêe, ecc.
Segóndo: ti, che ti lêzi, cöse t'ê dispòsto a fâ pe sarvâ e parlæ di nòstri vêgi? Miæ, pe piaxéi: fæti, no sôlo paròlle!
Se pöi quàrche vòtta éi pensòu che i piemontéixi són ciù tarlùcchi de niâtri, anæ a lêzive e prìmme dêxe rîghe de sta pàgina
e pöi saciæme dî.
Alêgri!
P.S. Ò mandòu sto scrîto a 'na lìsta de discusción de Yahoo
ch'a se ciàmma FORUM ZENEIZE ( acescibbile sûlu ai inscrîti )
i mesaggi dêvan êse scrîti in lengua zeneize/liggyre
o avéi cumunque cumme ögettu a lengua zeneize/liggyre
Perché chi l'é interesòu o no se ghe iscrîve? No cósta nìnte...


text:
Sant'Emo
Emo o Eemo, (primma do sec. XIX Teremo[1] o Eremo, lat. Erasmus), vesco de Formia e martire a-o tempo de Diocleçian e Mascimian, un di quatorze santi aoxiliatoî. Santo protettô d'i mainæ.
Se festezza o 2 de zugno.
Fonte degne de fe' attestan l'existença de un s. Emo, martire, vescovo de Formia, o curto do quæ o l'ea ben diffuzo inta Campania e into Laçio. A ciu antiga a l'è o Martirologio Giœumian into quæ Emo o l'è aregordao o 2 zugno.
San Grigœu Magno a-a fin do sec. VI, scrivendo a-o vescovo Bacauda de Formia, o l'attesta che o corpo do santo o l'ea conservao inte quella gexa: "Formianæ ecclesiæ in qua corpus beati Herasmi martyris requiescit". O mæximo pontefixe o ricorda doi monestê dedicæ a-o l'Emo: un a Nappoli e l'âtro scito "in latere montis Pepperi" presso Cumma. Romma ascì a l'aiva un monestê dedicao a-o santo in sciô Cellio, into quæ fu educao da zoeno o pappa Adeadato (m. 619) che da pœu, da ponteffexo, o l'ampliò e o l'inricchì di ben e privilegi. Di âtri monestê intitolæ a Emo ean presso Formia (dîto ascì de Castellon) e presso Itri "in valle Itriana".
O nomme d'Emo, otra che inti martirologi storichi, d'onde o l'è passao into Roman, o l'ea inseio into Calendaio marmóio de Napoli. Inte l'842, doppo che Formia a l'ea stæta destruta da-i Saraxin, e so reliquie fun transfeie a Gaeta e ascoze inte 'n pilastro da gexa de S. Maja, dove fun rinvegnue into 917 da-o vesco Bono. Da quello tempo Emo o fu proclamao patrono de Gaeta e fu ascì coniao de monæe co-a so effixe. O 3 frevâ 1106 Pasquâ II o consacrò a cattedrâ de Gaeta in ónô da Vergine e de l'Emo. Into Medio Evo o santo o fu alumiao tra i coscidîti santi aoxiliatoî e invocao specce contra i epidemie, mentre i mainæ o veneran comme patrono.
In sce-a personalitæ de Emo purtroppo semmo mâ informæ percose a passio, compilâ con ben de probabilitæ verso o sec. VI, a l'è favoloza e lezendiaia, ni pœu avei mao valô una biografia attribuia, sença solido fondamento, a Gelaxio II (1118-19). Da questi scriti appâ evidente comme i aotoî ninte savessan de seguo in gio a Emo se no ch'o l'ea stæto vescovo de Formia e o l'ea morto martire a-o tempo foscia de Diocleçian. Segondo a pascio, quindi, Emo o l'ea oriundo de Antiochia. Quande scciupò a persecuçion o l'ea za vesco e o s'ascoze pe sett'anni inte 'na caverna do monte Libano. Tornao in çittæ o fu arrestao e conduto a-o tribunâ de l'imperatô che con luxinghe e tormenti o çercò de persuadilo a sacrificâ a-i dê; ma o l'Emo o l'arestò sado inta fe' e o fu misso in tore. Libiao miacoozamente, o l'anò inte l'Illiigo dovve in sett'anni o convertì quattroçentomia persoñe. Arrestao anco-ina votta pe orde de Mascimian, o fu conduto a Scirmion ond'o l'abbatte' un scimulacro e o convertì âtre quattroçentomia persoñe, molte de quæ fun immediatamente amaççæ, mentre Emo, doppo êse stæto ancon tormentao orribilmente, o l'ea serao in prexon. O fu deliviao alloa da l'arcangeo Michê ch'o o condusse a Formia, e chie sette giorni doppo plaçidamente o moì.
Patronæghi[modìfica | modìfica wikitèsto]
Da-o momento che o so martœuio o saiæ conscistio into tiâghe fœua e béle da-a pança ingugendole a-o fuzo de 'n argàgno, sant'Emo o l'è invocao pe proteçion contra e maotie de l'intestin.
Soventi o l'è rafigurao co-in argagno, e essendo questo un strumento da mainaja, sant'Emo o l'è o protettô di mainæ, (ma fando o raxonamento a riozo, poriæ dâse ascì che essendo protetô di mainæ o vegniva rafigurao co-in argagno e perçò nascette a lezendia ch'o moì desbélào).
Da lê piggia o nomme o fœugo de Sant'Emo, fenommeno elettrico a-o quæ poeiva asciste i naveganti quande gh'ea aia de borasca.
Bibliografia[modìfica | modìfica wikitèsto]
Notte[modìfica | modìfica wikitèsto]

- ↑ Zughemmo à chi puoe chiue ſenti ch'ognun
Fa de vuoi tanto cuinto ,
Come ſe fuiſſi à puinto
Vn S. Teremo in Mà, non che vn Nettun;
Gian Giacomo Cavallo, Ra Çittara Zeneize, 1630


text:
Ghiggermo Imbriægo
"Ghigærmo de ri Embrieghi è sto tá
Uña de Zena dre Famigge antighe .
Pezzi d'artaggiaria appareggiá
O fa sciù ro designo dre sò righe"
Gaitan Gallin, Ra Gerusalemme deliverâ[1]
Ghigermo Imbriægo (pron. /gi'dʒɛrmu iŋ'brjɛ:gu/) o Embriægo (lat. Guillermus Embriacus [2], Zena ça. 1070 - † doppo 1102) condottê zeneize, cappostippite d'a nobile famiggia d'i Imbriæghi. O parteçipò a-a primma croxâ e o fu un d'i artexen d'a preiza de Gerusalemme d'o 1099. O riportò a Zena o sacro baçî catturao a Çesarea e conservao ancœu int'a catedrâ de San Loenço. O fu conso d'o 1102. E so geste fun narræ da-o Caffaro int'i Annæ Zeneixi.
Biografia[modìfica | modìfica wikitèsto]
"Ghigermo nascè a Zena çirca l'anno 1070 intra famiggia de ri Embriæghi, prinçipalissima in quello secolo e fra i atre tutte invidiâ comme moære de coscì ræro parto, a ro valô dro quá, zonto ch'o fu a l'etæ dovua, fuin ciu che uña votta appoggiæ ri Magistrati de mao stimma, e ra cura de potente Armæ de mâ; si comme seguì l'anno 1099 quand'o fu eletto Generalissimo de numeroso stœu de Vascelli da Guerra per andâ sott'a ra çittæ de Gerosolima in soccorso de l'Eserçito Crestian: dond'o zonse accompagnao da molte schere de varenti e de çernui guerrê, & atri hommi asperti in tutte ri Arte opportuñe a ra Guerra, dre quæ molto o se varse pe ra fabrica de arcuñe machine a ra miliçia appropriæ; e o fu prinçipâ caxon dro grorioso acquisto de quella santa e famosa çittæ: però che essendo lê Hommo de gran prudença in tutti ri affari, valoroso, ardîo, solliçito e de resveggiao inzegno, o pensò con strañia invençion de confonde e d'abatte ri iñemixi dro nomme Crestian: ond'è che trovandose un giorno a discorrî de tâ materia con ro gran Buggion Cappo de quell'impreiza o propoze de vorei con ro so inzegno, e façilmente espugnâ quelle mure intre l'acquisto dre quæ nœutte e giorno s'affatigava incessantemente l'Eserçito. Quâ proposta vorentera da ro Buggion aççettâ, començò Ghiggermo a mette in dœuvera ro so ben meditao dessegno, e varendose d'uña squaddra de Zeneixi sordatti, intre l'Arte de l'inzegnê eserçitæ; dri quæ lê o l'era o Cappo, o fabbricò in breve tempo uña fortissima Torre tutta de legno, con tâ meistria, & Arte, che fasciâ essendo de cœurio a resisteiva assæ ben a ra força dro fœugo, e per esse spartia in tanti peççi a poeiva esse commodamente da lœugo a lœugo trasportâ: commettendose insemme in moddo tâ che posta appè dre iñemighe mure, per esse tutta articolâ, se poeiva abbatte ra sœu çimma in ver quelle in moddo che poggiandoghe sorva, a serviva in fœuzza de ponte coverto, e a l'era strâ segura per fâ passaggio a ra Çittæ nemiga. Quæ machina, fornia ch'a fu, a l'hebbe l'applaoso de tutto l'Eserçito, e a no deluse affæto ro penscero dro Ghiggiærmo, poichè a fu sorva carri conduta in peççi sotta re mure e chie commissa, in moddo che ra sola vista a l'era terrô dri iñemixi e consolaçion dri Crestien; ond'è, che appeña l'hebbe vista in orde ro gran Buggion, che subbito o piggiò añimo de fissâ ro di pe ra battaggia: a l'arrivo dro quâ, començando l'assato sciu ro fâ dro giorno, scompiggiò de mainera quelli Barbari, che inorridii a ro spettacoro de così strañio ordegno, intre l'artifiçio dro quâ lessan ciæramente ro proprio estermiñio: ben che çercassan con ogni sforço de reparâ a ro so danno, fun però sempre vañe re sœu fadighe, & sfornie da ro valô dri Crestien, ri quæ da ri barcoin d'esta Torre, scrocciando continuamente dardi, e çerti fœughi con artifiçio lavoræ, andavan incessantemente offendendori; & elli, tentâ voggiando de destrue quella machina, incroxon çerto travo a uña forte Antenna, ch'in fœuzza d'Ariete, aora in ver ra Torre spoinciavan, & aora in derrê per respoinciâra arrósavan. Mà sempre vani fun reixi ri so sforçi da ro valô de Ghigermo, ro quâ attentamente assistendo a ra defeiza dra machina, con çerti roncoin da mure aspertamente o taggiò re corde, ch'esto travo sostegnivan; ond'esto tosto cazzendo portao da ro so proprio peizo o restò appôso intro terren, e dove primma o l'era de danno a ra Torre, o servì pœu de sostegno sorva dro quá abbatten ri Zeneixi Inzegnê ra çimma dra mæsma, che comme dotto hemmo, a serviva in lœugo de ponte coverto, p'ro quâ ardíamente passando Gofrè, & Eustazio so fræ, arrivon feliçemente a l'acquisto de quelle forte mure; seguitæ da gran parte dri valorosi Guerrê, che scorrindo verso ra porta ciù prinçipâ, quella arvin fracassandora, e tutto ro Crestian Eserçito a ra destruçion de quelli scelleraddi infedeli, intra soggiogâ Çittæ con festa, e giubbilo introdussan.
Ma Ghiggermo doppo che per ra vittoria con ro so mezo ottegnua, hebbe da ogn'un reçevui ri debiti applaosi, carrego non men de lode, che de spœugge iñemighe, o se ne tornò a revei ra Patria; dove non andò guæri, che havendo ri Zeneixi appareggiao uña forte , e possente Armâ de trentesei Garie, e sei Nave grosse, sorva dre quæ œuttomiria combattenti Zeneixi s'imbarcon, con desiderio d'acquistâ nœuve parme intri moæ de Palestiña, ghe fu dæto per Cappo, e Duxe ro mæximo Embriægo, sotta ra ghia dro quá doppo longa navegaçion arrivon intro Porto de Laodicea; dove sorvezointi da ra freida saxon se fermon quarche tempo, non sença insî tal'hora a danni dri vexin Saraxin, molte Terre dri quæ con ro ferro, e ro fœugo valorosamente destrussan. Ma essendose a ro prinçipio dra Primaveira de là partíi; doppo vari açidenti intro viaggio incontræ arrivon prosperamente a ro Zaffo, donde se vin da ro Re Bardoin corteizemente incontræ a bandere sccegæ con ogni demostraçion d'ónô, e tenereçça d'affetto. Et essendo apointo ro tempo de l'urtima, e santa settemaña de Quareizema, desiderosi de çelebrâ ra Pasqua in ra Reâ Çittæ, verso ra mæsma ghiæ da ro proprio Ræ s'invion: e deppoî doî giorni de continnuo viaggio là zointi vin ra miracorosa siamma, che ro Sabbo Santo da ro Çê descendendo tutte a l'aççendeiva re lampe, che intorno a ro Santo Sepolcro eran stæte poste da ra Crestiaña pietæ. Çerebrâ pœu ro dì seguente ra Resurreçion dro Segnô, e visitæ ri ciù devoti lœughi de quella santa Çittæ, assæ tosto in compagnia dro Rè retornon a ro Zaffo, & imbarcao l'Eserçito, andon a l'espugnaçion d'Assur prinçipâ Çittæ marittima : ri abitanti dra quâ vedendose assidiæ dro Re per Terra, e da Zeneixi per Mâ, conobban evidentemente de no poei resiste, & in poco tempo se reizan a Bardoin, chi preisone ro possesso o fè retorno a ra so Regia, lassiando che ri Cappi dro so Eserçito insemme con Ghiggermo seguitassan a moddo so l'impreiza incomençâ; ri quæ verso Çesarea maritima Çittæ dra Palestiña co l'Armâ navegando, deliberæ de combattera l'assedion d'ogni intorno, e voggiando Ghiggermo agiuttâ con l'inzegno ro vigô dro braçço, o l'ordenò quarche machina per dannezzâ a ro so solito re nemighe mure: ma allò de terminâ ro so lavô, arraggiæ ri Crestien da çerti insulti de quelli Barbari, assátòn con impeto re mure con ro solo agiutto de quarche poche scare, sorva dre quæ primmo de tutti montò ro coraggioso Ghigærmo: e zointo appeña con ro pê sciù ra muraggia o vidde con so dorô cazze da re scare (che per sovercio peizo se fracasson) tutti quelli che de seguitâro primê brammavan, così che lê trovandose solo intre moen dri iñemixi o s'arrecomandò devotamente a l'agiutto divin, & intrao per ro so scampo intr'uña Torre, o s'incontrò intr'un Saraxin, che re scare de quella o descendeiva; con ro quâ vegnuo a battaggia, o ro desteize valorosamente per terra; e seguitando a montâ o l'arrivò a ra çimma de l'edifiçio, de donde (per êsse ro sito assæ eminente) o vidde ch'era ra Çittæ de doggia muraggia fortificâ; ra primma dre quæ era allantora dro tutto affæto priva de deffensoî, per ra quá cosa fortemente recoverandose ro cœu, o començò da quell'áto posto à vibrâ per l'Ære ra spâ, façando con esta segno a re Crestiañe squaddre, a çò, quanto ciu fito poeivan, s'avexinassan a lê. E pâ apointo, che ra Torre de Çesarea, a premiasse a Ghiggermo l'industria, ch'o l'hebbe in fabricâ quella de Gerusalemme; perchè sicomme con l'agiutto de quella o l'introdusse là drento ri sœu Crestien; così con ro mezo de questa o l'exortò ri mæsmi a assâtâ ra Çittæ nemiga; si comme assæ tosto eseguin montando con dre atre scare re mure, e façendose padroin dro primmo reçinto; in ro quæ fun allegramente reçevui da ro Forte Ghigærmo, con ro quá a l'assâto dro segondo repoæro s'incamminon: a l'acquisto dro quâ ghe servì non poco un'Ærboro de Parme, per mezo dro quâ monton sciù re mure, e squæxi che da ra Parma nascessan a Ghigermo re Parme, o trionfò tosto assæ dri iñemixi de Christo: che doppo ostinâ, ma non molto longa battaggia, deventon finarmente exempio d'orrô a ri Poppoli so vexin, e glorioso trofeo dre Crestiañe spoæ.
Tâ per virtù dro Zeneize Guerrê fu l'exito dri infeliçi habitanti dra Çittæ de Çesarea, molti dri quæ, ço è vegi, femmine, figgiœu, & atra gente imbelle essendose retiræ intro Tempio per segureçça dre proprie vitte, quando pœu vin, che contro de lô s'incaminava ra furia dri Crestien Campioin, amaramente cianzando ri suppricon a non incrudelî contro ri desarmæ, & imbelli: ma lasciandori in vitta impossessâse ciù tosto dre so sostançe, che de boña vœuggia, & in gran copia ghe conçedeivan. Per ra quâ movendose a compassion dri suppricanti, non solo ri Cappi de quell'eççellente Eserçito: ma ciù de tutti l'invitto Ghigærmo de bon cœu, e vorentera a quelli infeliçi perdonon: dapœuscia començon a spartise ra preiza, & a ro Zeneize Campion (che per êsse montao primero sciù re mure, haveiva reixi ardîi tutti ri atri a seguitâro, & avertaghe a ra vittoria ra strâ) fu dæta in premmio l'eleçion de ço, che ciù ghe foîsse piaxuo. Ma lê ciù curioso, che avaro, lasciando a ri atri tutto l'oro, e l'Argento; o retègne per lê ra Feniçe dre Gemme, diggo ro smerado desmezurao e sença paro, che con atto magnañimo (retornao ch'o fù de Çesarea) o donò a ra so Patria, e intra so Cattedrâ sin a ro dì d'ancœu fedelmente se custodisce; custode lê assì dro glorioso Nomme de Ghiggermo: mentre non se pœu da Zeneixi nominâ questa Gioja incomparabile sença ravvivâ ra memoria de quello, chi generoso privandosene o ghe ne desse ro possesso.
In somma ro Ghigiærmo a benefiçio dra Crestiaña Repubrica o se mostrò in ogni occorrença Çesare insemme, & Archimede, ço è varente Guerrê p'ra spâ valorosamente dœuverâ, e sottî Inzegnê p're machine dra fertilitæ dro so intelletto ciù votte inventæ, e poste in uso con ammiraçion dro mondo. Mi però non havendo doppo tanti secoli posciûo trovâ de lê ciù degne notiçie, darò fin a ro presente descorso dixendo, che dro 1102. retornao ch'o fù da re Impreize de Palestiña, o l'hebbe da ri sœu Çitten l'honô dro Consolato: dra quæ Dignitæ spiccò non poco ra so prudença: & l'è façile, ch'o foîsse promotô dro batte monæa in Zena, poichè per quant'osservo, començò apointo quest'uso essendo lê Consoro."[3]
Referençe[modìfica | modìfica wikitèsto]

- ↑ Gaitan Gallin, Ra Gerusalemme deliverâ, 1755, XVIII-43
- ↑ Annali Genovesi di Caffaro - Luigi Belgrano - 1890
- ↑ Rafaele Soprani, nobile genovese: LE VITE DE PITTORI SCOLTORI, ET ARCHITETTI GENOVESI. E DE' FORASTIERI, CHE IN GENOVA OPERARONO, Genova, 1674 (trad. de C.P.)


text:
Nespoa
A nèspoa (mespilus germanica) a l´è 'n frûto c'o se trêuva in aotùnno e o vegne mêuio e d’in cô maròn scûo doppo c'o l’è stæto inta pàggia pe quarche ténpo. A nèspoa a g'ha bén bén de armelle, picinn-e, dûe e de cô néigro. L’è 'n frûto euröpêo antîgo de l’Euròpa çentrâ e do Sud che o no se coltiva ciù, a parte quarche scîto inte l’Asia, e o no deve êse confûzo co-a nèspoa do Giappon, che òua a se pêu acatà a-o mercòu a-o prinçìpio da stæ. I ærboi de nèspoe se atrêuvan inte l'Italia do Nòrd, ma crescian inta Puggia ascì, e adreitûa in Germania perchè o l'è 'n ærbo tanto rexisténte.


text:
U nostru Team
Element Staff Staff Staff
U nostru bastone sò tutti uni in a so visione, i so principesi è a so vuluntà impussibili chì permettenu à e ghjovani à fà a maiò di e pussibilità aperta per elli. Da i nostri vuluntarii staggiani à a nostra sala di riunioni, averemu a stessa vista è l'intelligenza.
Ma ... Emu fà e cose differente. Ancu s'ellu a nostra visu cumuni hè u fattore più impurtante chì unitu à noi, hè ancu u probativu l'unicu factor.
Ricunnemu dinò chì u talentu venga da tutti i sfarenti è settori, è crèmu chì un gruppu veramente diverse aghjusta à furnisce un serviziu veramente diversu.


text:
A fugassa
A fugassa
di Vito Elio Petrucci
"E' più forte di me", mi me-o confesso!
Scioa, co-o crocco e co-a sà a man bassa ...l'oexin ben vunto, o mezo bello spesso.
O mae Micché a l'é lé: Santa Fugassa.
O mà o m'incanta, o segge bollezumme,faet de moixi o ciatto pe-a bonassa;anche se a votte o sà de refrescumme(a spussa dell'erzillio), ma a fugassa!
"Il grattacielo? è bello da vedere";e De Ferrari? 'na gran bella ciassa;Suaja, Cannetto, Righi, Belvedere ...(a spussa dell'erzillio), ma a fugassa!
Me l'asseunno de neutte e poi m'adescioche perdo e bave comme 'na lumassa.
Chi ha coraggio me digghe che son nescio,mi ghe diggo de scì ... e tetto fugassa.
"E vi dirò di più, fo paragoni"con l'amigo do tacco ch'o strombassa,quello ch'o fa le pizza e i cannelloni.
Duxento pizze no fan 'na fugassa.
E se diggo fugassa e diggo tutte,no fasso distinsion tra magra e grassa,co-o formaggio, co-a çioula: Bocche mutte!
Pe mì và tutto ben, s'a l'é fugassa.
Dommo a Milan, Venezia con San Marco,Lanterna a Zena, Savonn-a a Campanassa,San Remmo o zeugo, a Spezza l'Arsenàe mi in scio stemma veuggio 'na fugassa.
Mi son sentimentale, me commeuvos'à l'é co-a çioula, e brindo con vinassasa l'ha o formaggio, e me ghe perdo appreuvo ...all'amiga, a compagna, a tì: fugassa